url: =Pathian Vang Letna | Siyin Hymns & Praise Songs\nPathian Vang Letna Hong Langh\nKey – Eb\nZing khua hongvak in ni hong taang hi\nPathian vangletna hong langh hi.\nVuiva a, thingkung te hong huang hi,\nEn vun luituite damtak luang a,\nVan ah vacimte haam lamdang hi;\nMual saang dawn tungah meei hong’kaai hi,\nMualdawn thing namcin liap dildial hi\nMual kawm teng ah pak namcin pak hi,\nNitaang hong liap in khua hong zing hi\nNgai vun ngam vacimte hong ham hi,\nGod’s Glory Appears\nSizang Labu – 491\nThis entry was posted on February 10, 2012, in Pathian Vang Letna.\tLeave a comment\nNgam Kuam Unok Paak\nDeina theampo a kicin na, Lawmpha Jesu nei ing\nKa thaa a tu tulsawm tulmun sangin pha zaw.\nNgamkuam Unok Paakza a hoi Ama bekma mu ing,\nThiantho natu kadei teng A sung om hi.\nHeehun ciang hong heneam in, Haksat ciang belna hi;\nNa vanngit theampo hong suan in hong ci;\nAma ngamkuam Unok paak hi, Ataang ni konghong hi,\nKa thaa tu tulsawm tulmun sang pha zaw hi.\nKa thinngim na teng lasiat in, Hena hongpuak sak a,\nZe et hun ciang a muanhuai ka tau saang hi.\nUpna sia sak thei na theampo, Kei tu’n ka nusia a,\nKa sungpan A vangletna taw hongkeam hi.\nLeitung in kei hongnial in, Satan in hong do hang,\nJesu hang in kamaa katun tu hi;\nAma’n hong nusia ngei ngawltu,\nZong hong nial ngeingawltu,\nAma it a deina bang ngamta poleang.\nKei tungah bangbangh piang ka le,\nLaunawn peuma buancing,\nManna taw ngilkial katha hong vak tu hi.\nMinthang ngam zuanin leangtong,Topa kamu tu hi,\nThin nopna nguntui a luanna mun ah;\nKathaa tu tulsawm tulmun sang pha zaw hi.\nSizang Labu – 485\nNa Thumaanna Lian Hi\nNa thuman na lian hi, Ka Pa Pathian awng;\nKi khealkik na tu limn a nei bua hi;\nNong hesuakna ki kheal ngawl bo ngeingawl hi;\nTaangh tawng na ngei bang ma na kip top hi.\nNa thu maan tawntung a,\nNa thu maanna lian hi;\nZing sim in nong hesuak na thak ka mu;\nKa sap theampo Na khut taw\nnong pia tawntung\nTopa keitung, Na thumaan na lian hi.\nNi, tha, aksi te zong a pai ngei bang in,\nKhuakhal tuk hun, phalbi, kikheal ngeingawl;\nNgeina bang zui va diam a, hun lamdang ngawl,\nNa thumaan hesuak, itna hong lak hi.\nMawmai sak na le a kip tawntung nopna,\nLam Nong hilna Nong ompui lungdamna;\nNisim tupna le maisang thin muanna tu,\nSim zawk ngawl thupha theampo Nong pia hi.\nSizang Labu – 42\nLA PIANKHIATNA TAANGTHU\nThomas Obadiah Chisolm (1866-1960) sia dam ngawl tawntung ahikom, lupna tung a theng haat mama khat ahi hi. A dam ngawl huvau in nasep khat zawk ciang khat a laih kul hi. Kum 27 a phak ciang piangthak in Jesus ngumpa in saang hi. Tasia ciang, pumpi chi le sa, abosa hun sung bangzata zawm in thaneam hikaleang, TOPA in tuni dong hong kal suanpui tawngtung hi thong ngawl ziam ci thu phawk saseam hi. TOPA ii thumaanna ama tung bangza lian in kicing ziam ci thu tel sinsen a, a deibel Lai Thiangtho kammal in “Mong nei ngawl TOPA ii hong itna le hong hesuakna kizom suak a; zing khuavak bangin thak suak tawntung a, ni suak pealmaw bang ahi hi.” (Kaatap late 3:22-23) hi.\nPathian atu na hong seam a, mission hong pai hi. A mission paina pan a lawm itbel khat ahi William Runyan lai thak thei bu\nl hi. William Runyan sia musician thiam mama khat hi. William tung a lai thak ciang lingual (kabya) a atte veu thak thei hi. William tung a thak kabya te sung pan “Great is Thy Faithfulness” a kici kabya khat sia tha nga in hoi sa mama ahikom la aw vawt vawt hi. 1923 kum ciang hi la labu in kikhen hi.\nKum tam mama kisa lei ngawl in om tato a, Moody Bible Institute saang ii professor khat in hoi sa ahikom, saanginn chapel ah sasak tawntung hi. Moody Lai Thiangtho saanginn ii la kici liang hi. 1945 kum ciang Billy Graham ii crusade ah George Beverly Shea in hong sak zawk ciang leitung bup kizel in, Tapidaw theampo ii heak la suak hi.\nLa at pa Thomas Chisolm sia kum 94 a phak ciang (1960) thi hi. A thi ma Pathian lingual (kabya) 1200 vaal at man aa, “O To be Like Thee and Living for Jesus” ci a minthang mama la zong ama phuak ahi hi.\nDoppha: Share Faith\nBangzal In A At Pang Tungah\nBelsazar le a sawl saang mi tul ho lung kumkhawm a,\nNunnop nun na poai sungah Thian mang khamhai taw ningzu dawn\nA sau lim ah nunnuam in uum bang a khawl khop lai tak\nThian lai zin bang a liing sak hi Thian mang banzal in at hi.\nThianmang banzal in a at hi,\nTaangbang phatna zu bang siatna\nLailung ah cian ih tel tu’am?\nBan zal in a at hi pang tungah.\nNamci za ta lakmai ah henkol bul Daniel en vun,\nThian lai sial bang a lian kumpi ii sa bang a tat khial man\nSual khial cii bang a topna nam ci vontoai te a tu\nA ngam kuam pi zu bang sia, ci ngo bang hong lang pang tung ah.\nLau tha thiang ii Daniel tung ah tongdam neam a luan’ man,\nThin thupha sa bang tat, hanlung ciam na phai mit ih suan tu\nJudah ngam sau lim lian ah ban-zal at ngo bang hong langh\nBellun Thianmang ban zal kai thiam ngo bang hong lang cian in tel.\nBanzal in a kai tongdam kumsawt lailung in ngul tu,\nSual nei pa awng na thinlai Jesus Khenin a thu mangin\nSunni ciam tui bang tung tu namci ta’n laam bang paak leang,\nSual neite paampaihna thuak tum ci’n ki at tu pang tungah.\nSizang Labu – 38\nThis entry was posted on January 3, 2012, in Hymn, Pathian Vang Letna.\tLeave a comment


timestamp: atn

url: =Ka Nu uh’ Thupha, Topa’ thupha :: ZOMI DAILY\nposted on 10 May 2015 at 9:32 am Lomkholna: News, SuanghDal, TuunlehZua\nKa nu uh ii Thupitna le ka zahtakna uh\nKa nu uh pen kum 65 bang val ta ahih manin Pi Luan Dim kici ta hi. Amah pen nausuak Syama hi a, Zomi a tamzaw in Syama Luan Dim ci in hong theih sak uh hi. A sangkahpih Zomi tampi tak zong ulian, mihau, mi minthang a suak tampi om hi. A zahtak huai tua bang ka nu’ gual ka pa’ gual mite in ka nu uh hong theih pih uh hi.\nPasian’ hehpihna tawh a cidamin tudong mah in khangno suak mahmah lai hi. Ka pa uh tawh tulaitak USA ah ka nau Pastor Paubawi’ Dallas Theological Seminary pan STM degree (May 9, 2015) lakna huh ah va kihel thei uh hi. Tapa 6 le tanu 3 ong nei uh hi. Ka vekpi un Pasian’ angvanna tawh ka damkim uh hi. Tu ahih leh 13 nei ta hi.\nKa nu pen kumpi sung panin kumcing pension tawh midwife pension a sang hi a, a sep sungin pahtawina laidal khat zong a ngah loh hangin nu tampite’ pahtakna ngah a, sepkhialh le sihsuah khat beek nei lo hi. Topa a zahtak mahmah mi khat hi a, Dolluang gam Thangsan-Mualzang khua ah piang in, Jesuh Khrih Tanpa le Topa in a san ciangin Sya Thang Gin in tuiphum a, tuni dong piangthak upna kician gupngah nu khat ahi hi.\nNausuak Syama pen Pimpih ah kum 9, Taklam ah kum 7, Vongmual ah kum lang, Tauleng ah kum khat le lang val, Dampi ah kha thum, Zozaang ah kum 18 val bang sem hi. A sepna khuate khua khat le khua khat tai 3,6,7 cih bang kigam la hi mah leh nau suak ding a zanzan in hong kisap hangin, a sam khuate’ kiangah thalawp tak le hehpihna nei takin, kumpi’ nu nasepna le Pasian a zahtakna hangin a mipihte nausuak gimna honkhia dingin mission a kuan khia den nu khat ahi hi. Sun hi leh zan hileh thopah in pai vingveng hi. Ama’ naudom nasepna hangin Zomi tampi takin nuntak lawhna ngah uh hi. Tua pen Topa’ piak thupha hi a, ko a tu a tate in ka angtan pih mahmah uh ahi hi.\nNausuah nasep tawh kisai-in ka nu in, nau susia nasep, zatang zatui zang ngei loin, tua banga sawm nute hong pai ciangin hoih takin taai in, thuhilh a, nau sia sak kei un. Bawl sia kei un, ci-in genpih tawntung hi. Abortion peuhmah ka nu un, nakpitakin langpan hi. Nuntakna a zahtakna le a khualna hi a, Pasian a zahtakna kilang hi. Paikhiatna 1:\n17na ah hih bangin na kigelh hi, “Ahi hangin naudomte in Pasian zahtak uh hi. Egypt kumpipa in amaute a thupiak bangin gamtalo uh a, nau pasalte nungta sak uh hi”. a cihna thu kimu thei hi. A lang khat leuleu ah ka nu un nau kihal sak ding, ahih keileh ta tampipi nei loh theih nadingin mihing’ pilna le siamnate zanga, ta tampipi neih se loh ding hanthawn thei zel hi. Ta tampipi neihna pen punna zaina hi tuan lo hi, ci hi. Zomi nupite a khualna thu khat mah ahi hi.\nKa nu un, Pasian zahtakna tawh kumpinu’ nasepna ah citak tek le thumaan takin semin, gamta a, mihingte nuntakna it in, nausuak gimna a thuak nupite a hehpih a huhna thupha hangin ko a tate zong Topa Pasian in tuni ciang damna thupha ong pia ahihna ka lungdamna uh a gen khia nuam ka hi uh hi. Laisim mimal Topa in thupha ong pia tahen!\nOn the behalf of my brothers and sisters\nPrevious: Pa Gin Khen Mang ii luanghawm kivui theita ding\nNext: Dimno’ Nu laikhak – 6


url: =Malaysia zato te ah gamdangmi te’n leibat RM50.5 million nei ~ ZD :: ZOMI DAILY\nMalaysia zato te ah gamdangmi te’n leibat RM50.5 million nei ~ ZD\nposted on 15 April 2017 at 8:14 pm Lomkholna: Malaysia, News, Sawltak, World\nMalaysia gamsung aom zato tuamtuam ah gamdangmi cina “Foreigner Patients” te’n zato lupman leiba apiakloh akigawm in RM50.5 Million pha cih theStar pan kiza hi.\nHospital Kuala Lumpur (HKL) bekbek ahzong 2012 kum akipan gamdangmi Foreigners te’n zato alupkhit ciangin piaklohin anutsiat Medical Bill akigawm in RM7.87 Million phakhinta cihi. Tuabangin zato lupman leiba apialo pen gamtuamtuam pan hi uh a, akigawm in gam 38 pha cihi.\nNungkum kumkhatsung bekbek inzong Malaysia gamsung aom Public Hospital alianpen ahi HKL ah leiba akipialo “Unpaid Bill” pen RM3 Million pha cimawk hi.\nMalaysia Health Ministry te genkhiatna ah Malaysia gamsung aom Public Hospitals khempeuh ah leiba akipialo tammahmah cihi. Gambup ahuam in akituat ciangin gamdangmi te zato lupman avekpi akigawm ii seh 5 suah, sehkhat bang akipialo leiba in omcip cimawk hi.\nChowkit zato ihcih ziauziau Hospital Kuala Lumpur (HKL) te’n 2012 kum panin 2016 kumdong sum apialo, leiba aneiteng a etcian uhciangin Top 5 sungah Myanmar zong hongki helmawk hi. Leiba ahaupenpen Indonesia hi a, tuazom ah Myanmar ahihi. Tuakhit ciangin Bangladesh, India, Nepal cihbang ahihi.\nMizawnggam tebek in apialo hihetlo a, mihaugam in akituat Germany, Finland, Singapore, Sweden, Japan leh United States te nangawng in Malaysia gamsung aom Public Hospitals te ah sum piakloh, leiba naneimawk uhhi.\nHKL panin thunei te genna ah tuabangin zato lupman leiba piakloh in aomte pen agam ciatciat ii Embassy ah kizasak, lai kikhak in leiba kisikkik cihi. Ahi zongin avekin ki ngahkimthei tuanlo a, 5% panin 10% khawngbek ki ngahkikthei cihi.\nSum apiak zawhlohna ahang lianpipen ahihleh Malaysia gamsung ah meltheih tanau “Next of kin” kician omlo, nasep kician neilo cihte hiphadiak cihi.\nTualo adang ahang pawlkhatte ahihleh lungsim kicinglo “Mental illness” aneipawl, innneilo nasep neilo avakthap “Homeless” pawl, agam ii Embassy in apanpihloh pawl, Insurance kician aneilo pawl, nasepna apu Boss te’n akinloh pawl cihbang ahihi.\nTuabangin zato lupman leiba piakloh tamlua mahmah ahih manin nungkum akipan kumpi thunei te’n gamdangmi Foreigner te zato alupding ciangin Deposit tampipi piasak hamtang uhhi.\nUNHCR (United Nations High Commissioner for Refugees) Card atawite zong Refugee Medical Insurance (Remedi) aneih hamtangding uh kisam hi ci’n thunei te’n genkhia uhhi.\nThupaizia atelkhollo mi pawlkhat te’n Malaysia kumpi in hongnenbawl acitawh, agammi te ciangin pekkhat khawngtawh zato lumthei, ei gamdangmi te hong gawtbawl acitawh, aphunphun omsawnsawn hi. Amau agammi te’n asumlut ii Percentage bangzahhiam khat Tax “Siah” apiak tangtang uh ahihi. Ei gamdangmi te’n bangmah kumpi tungah Tax ihpiak omlo ahih manin, amau tawh ihngahna aki lamdangding mah ahihi.\nChowkit zato HKL ahzong tukum March kha akipan “Out Patient” ki ngahnawnlo cih ACTS pan kizasawn hi. ZD Sawltak #zomidaily\nPrevious: Mexico gamsung zato innkhum tungah misiluang kikhiatsuk ~ ZD\nNext: Leitung ah akum tampen in akiciamteh kum 117 apha piteeknu sita ~ ZD\nLennupa Buaina Leh 2008 Thukhunpi ~ Bob Tuangpi\nCharity Begins At Home (Inn Gua Hah Masa Ding) ~ Hau Za Cin\nHello Tedim (5) ~ Hau Za Cin\nZDF ten Haiciin khua ah “Zomi Clinic Haiciin Area Conference” miPi khawmpi bawl


url: =Malaysia Airlines te vanlenghawl khat vankham Drug zang ahih manin kiman :: ZOMI DAILY\nposted on 1 January 2018 at 4:21 pm Lomkholna: Malaysia, News, Sawltak, World\nMalaysia gammi vanlenghawl Pilot khat Indonesia gamsung ah aomsung in guihtheih khamtheih vankham zang cih kimukhia ahih manin, kiman cih theStar pan kiza hi. Tua Pilot pa ii azatui Drug zatpen Methamphetamines kici te hi a, abeisa Saturday ni in akiman ahihi.\nIndonesia’s National Narcotics Agency (BNN) kici guihtheih khamtheih akankhia te’n Batam’s Hang Nadim International Airport sungah kuama upmawhloh laitak dingin misitna “Inspection” nei uhhi.\nTuabang in thusitna aneihna sungah vanlenghawl Pilot khatzong muanmawh in ommawk ahih manin, Test akibawl ciangin Methamphetamines vankham zang cih kimukhia mawk hi.\nTua vanlenghawlpa pen BNN Riau Islands office ah kikem hi ci’n National Narcotics Agency makai asemlaitak ahi Richard Nainggolan in genkhia hi.\nTua vanlenghawl Pilot pa ii neihsa leh avanzat hiding in aki ummawh vankham Methamphetamines akigawm in 1.9 grams, atepna Meth Pipe khat, zazialna Aluminium Foil cihtezong ki mankhia hi.\nHihvai tawh kisai in Sunday ni in Reporter te’n Malaysia Airlines thuneite tungah dotna nei uh a, Malaysia Airlines thunei te’nzong ka Pilot khat uhpen vankham Drug tawh kiman mahhi ci’n genkhia uhhi.\nKa Pilot khat uh Batam ah Drug vaitawh kiman ahih manin, athu hoihtak aki kanciansan laitak hi ci’n thunei Spokesperson khatin genkhia hi.\nTuaban ah Malaysia Airlines sungah nasemte pen Drug azang aomleh ki mawkkoih hetloding a, khauhtak in thu kibawlding hi. Drug zanghi cih kiciantak in aki muhkhiatleh nasep kikhawlsak pahlian dinghi, tuaban ah thunei te tungah ki appah dinghi ci’n Spokesperson in genkhia hi.\nMore: Malaysia gamsung ah gamdangmi vankhamzuak mi 9 kiman\nTuabek thamlo Malaysia Airlines sungah nasemte pen guihtheih khamtheih azangkha aomhiam cih theihcian nadingin Drug Test pen ahunhun in kibawl zelzelding hi. Vanlenghawl Pilot te bekthamlo, vanlengsung ah nasem Cabin Crew khempeuhzong Drug Test kibawlding a, Airlines sungah nasemding in kituak hiam cih sitcianna kinei zelzeldinghi ci’n Spokesperson in genbeh hi. Sawltak #zomidaily\nPrevious: Costa Rica ah vanlengkia, mi 12 si in, US gammi 10 kihel\nNext: Mandalay leh Lashio kikal ah mawtaw nai 12 sung awkcip


url: =Myanmar, Rakhine State sungah gamdangmi 28 gunkuang tawh kiman ~ ZD :: ZOMI DAILY\nposted on 7 March 2017 at 10:31 pm Lomkholna: Myanmar, News, Sawltak\nMyanmar, Rakhine State gamgidung acing in aom Border Police te’n Sunday ni in gunkuang khatah Kawlgam tuihuangsuang ah lut ahih manin, mankhia uh cih Irrawaddy pan kiza hi. Tua gunkuang sungah mi 28 tuangkhawm uh a, Bangladesh gamsung aom St. Martin akicihna Island panin Kawlgam sungah phalna omlopi in honglut uhhi ci’n Maungdaw Police Station pan thunei Kyaw Aye Hlaing in genkhia hi.\nBangladesh, St. Martin Island leh Rakhine State ii khuapi Sittwe pen 70 kilometer bang aki gamla ahihi. Tua mat athuak mite’n amaupen Sittwe khuapualam aom Thae Chaung leh Baw Du Ba Camp pan IDP (Internally Displaced Person) te kahi uh cihi.\nAkiman mite lakpan in pawlkhat pen Bangladesh panin Boat tawh hongkanphei uh hi a, zatui kibawlding in hongpai uh cihi. State Counselor’s Office Information Committee te genkhiatna ah tua mi 28 tepen kimanphot hi cin genkhia hi.\nMi 28 lakah mi 5 pen naupanglai mahmah uh a, akum uhpen kum 13 panin 15 kikal khawngbek hipanding kici hi.\nBangladesh gampan in hongciahkik mipawlkhat hibangdan in kimanthei zelzel hi ci’n Maungdaw Township aom Police Major Kyaw Mya Win inzong genkhia hi.\nHih IDP tepen Muslims vive hi uh a, gamsung ah azintheih nading un Rakhine State sung aom Immigration Department panleh kumpi thunei te tungpan in phalna alakphot uh kisam cihi.\nRelated: Kawlgam Rohingya buaina pen Saudi leh Pakistan tetawh kizom ~ ZD\nAhi zongin tua phalna pen ngah hamsa mahmah ci uh a, kha 3 bang ziakaithei ci’n Muslim Rohingya Community pan U Kyaw Hla Aung acihpa in genkhia hi. ZD Sawltak #zomidaily\nPrevious: Zomi Minam Sung-a Kisam Mahmahte ~ Pu Zokhai\nNext: Malaysia golhgukne akiman te lakah Police 3 kihel ~ ZD\nSingapore ah Zika Virus akilawh mi 215 phakhinta ~ ZD


url: =Bawi, kei ka lungkim ding hi ~ Lian Tuang :: ZOMI DAILY\nBawi, kei ka lungkim ding hi ~ Lian Tuang\nposted on 21 June 2019 at 8:59 am Lomkholna: Article, Liantuang, TuunlehZua\n1) Zingsang khuavak sim in na mitnaite lakhia in na mai kong phiat sak den hi. Na khua a dam ding patau ka hih manin tui lum hithit ka bawl den hi. Ahi zongin kei le kei ka gamtat zawh nawnloh ni ciangin tuilum hi lo tuivot bek nangawn tawh ka mai nong phiat sakkik theih zenzen leh ka lungkim ngeungau ding hi.\n2) Nawi ne kawm in an le tui na nek theih ciangin ka lungdam mahmah hi. Na ci dam in na tha a hat theihna dingin samkhau phel liangin si le sa piangsak ding an le tuite zongin kong tulh tantan hi. Ahi zongin kei ka tha a kiat ciangin buhcim siang tui bek nong tulh leh zong ka lungkim zungzung veve lai ding hi.\n3) Na an kam a limloh ciangin an kamkhat kamnih na nek ding lunggulhna tawh huansak huankhang na paipai na ah ankuang tawh kong delh kawikawi a na gil vah dong kong pia veve hi. Ahi zongin kei ka an kam a lim melloh ciangin tawmvei sung bekbek ka gei ah ong tutpih thei lecin ka lungkim mahmah veve ding hi.\n4) Na ngek lai in sungpai cisa, hek nuamlo khat peuhpeuh hangin lung ham in na kapkap thei hi. Sun le zan cih om loin ni nih ni thum kha khat sung bang kikem kikhoi in ihmu cim loin pat ningniang in ka om hang gim ing tawl ing ka ci ngei kei hi. Ahi zongin ka kum tam nungah khat veivei ka ihmut theihloh hun ciangin zan khat zan nih bekbek ka gei ah ong om thei lecin ka lungdamna kicing mahmah lel veve ding hi.\n5) Na khut tawh nang le nang na kidom zawhna dingin ka khutmete len sakin kong khai lengleng hi. Na khut pan ong len in gim le tawl cih om loin lam na pai theih dong lampai kong kisin pih hi. Nong letna tua khutmete mah tawh khat veivei kei le kei tu zolo, ding zolo in ka om hun ciangin ong len kik thei lecin ka nuam lua mahmah ding hi.\n6) Khat veivei ka lungleng in kong mu nuam mahmah thei hi. Na ngek lai in ka khut sungah ka tawitawi, na ihmut lai takin ka zutzut, na gim na tawl ciangin kong mekmek sak den ahi na khe tawh ong tai vingveng in la ka lunglenna ong veh thei lecin ka lungkim lua mahmah ding hi.\n7) Ka kum tam in ka tha a kiat ciangin, na nau ngek lai kong kep bangin a lum a nel puan hoih nonote tawh nong kem kik ding hi kong ci ngam kei hi. Ahi zong in khuaphawk nawnlo ka hi phial zongin ka zahmawh teng ong sel sak bek lecin zong kicing ka sa hi.\n8) Ahun a tun ciangin kong paisan ta ding hi. Ka tu ka tate ka nungsangah lungsim nawngkai in kisikna tuamtuamte gamh bangin kong nusiat khak lohna ding le ka nuntakna hunte thupha nak bangin na met bawl theihna dingun ka hunte manpha takin zatna tawh ka lungkim nuam hi. Lian Tuang\nPrevious: Mi hong cih nate um pah kha kei in ~ Dong Mung\nNext: ZAM Thupuak :: 23 Jun 19 (World Refugee Day kibawl)\nNu hoih khat na suah nop leh ~ David Tuang\nLaibu leh kei ~ Zomi Quavadis\nOn the three anti-tribal bills passed by the Manipur legislative assembly\nUNHCR Vai theihhuai thu tuamtuam\nKa sungthu kiukhat (1) ~ Deih Tung\nLamka Laizom Zomi te tha piakna leh khohna\nIraq gam aom Christian te adingin nakpi tak in thu ngenni!\nStalin bawlsiatna nuai ah Lutheran Pawlpi (1939) ~ Rev. Dr. Ngul Khan Pau\nTunnu It Na ~ Rev. S. Lang Kho Gin


url: =Tonh Thu (3) ~ Awn Za Pau :: ZOMI DAILY\nposted on 25 November 2015 at 9:52 am Lomkholna: Article, Awnzapau, Ngeina\nSongsuite :: Tonh ding ciang in inntual ah song khat phut kul aa, sialkop go ahih leh a gawh zah zui in ‘tonhsong’ a ka, a sial gawhzah kibehlap hi. Beh sung phung sung ah tonh simna in meipum (bawng, sial, lawi), a gawh leh a gawh zahzah ‘songmam’ kiphut hi. Tua ahih man in tonh ding vai hawmna tungtawn in khensatna a om ciangin khuasung aa singsui siamte leh it leh ngaihte mah bulphuh in songsui ding mi thum pan nga guk ciang bang kicial kiseh thei hi. A mau pen ‘Songsuite’ mah kici pah hi. Song ding in ngaingaw sing gil mah kizang pen hi. Song a suih uh ciangin song dawn pen zum sak suak lo in lukhu guang uhhi. Songbul pan pi 9 a sanna santakah song geek ci in tua pan a golna tawm khat khiam in zum to sak hi.\nTonh misam tuitawite’ khuasung ah a minthang pian ahih leh sialgawh en aw, laam en aw, kitam mahmah pha deuh hi. Tonh sung in misam tuitawite phual/mun lakna pen phaitam zang teng hi aa, a mau a tuam in zu ne in, anhuan uh hi. Tua ahih man in Tonh sung in, innteekte’ inn pen tangpi tang tate aa’ linlian suak in, inn mai kongpi leh inn nung kawmhek (kongkhak) a sun a zan in honsa in kikoih hi.\nMisam leh tuitawite zan a a lup uh ciangin lawmhawm in nungak leh tangval a kopkop in inn liim ahih kei leh inn sung pialkhang tengah khaam/haam lup uh a, akisawk aki-hebang om tuan lo uhhi. Pasian thu a zui Khazih tate (Christian) ahih loh uh hangin, nungak tangvalte in a namtuina a sianthonate (virginity) na kem cing mahmah uhhi. (Lawmhawm > A lumkhawm ding kiseh) Khaam lup/haam lup > Kigual diudeu a phei lup\nTaaksing pona taaksing tamna khuate ah ton zunun sung det ding meilah la a tuam in kiseh tuanlo a phamawhte lak ah thusate gel kiseh tawm thei hi. Tua mah bang in singkhul ding zong a innteekte ‘singham’ pan singki-ek in kiging khol uhhi. Meilah haksatna khuate ah meilah zong ding atuam vilvel in kiseh ngiat hi. (azom omlai hi…) Agelh: Awn Za Pau\nPrevious: John 12:24 Generation ~ Dr. Ngul Khan Pau\nNext: Zomi a ka pian – 2 ~ Hau Za Cin


url: =Afghanistan ah US leh a pawlte kisuam, US galkap nih sihlawh ~ Thang Khan Lian :: ZOMI DAILY\nposted on 4 November 2016 at 7:20 pm Lomkholna: News, Thangkhanlian, World\nNov. 4, 2016: Nung kha in Talibante a lutna Kunduz khuapi panin Km 5 kiim-a gamla Buz Kandahari khua-ah zan nitakin US leh Afghan galkap kipawlte Talibante not khia dingin a pai lai un Taliban ten na suam in, US galkap nih kaplum uh hi. US galkap ten amau leh Afghan galkapte huh dingin tung lam panin huhna ngen uh a, tua ten tung lam panin khua sung mite (nautang) omna mun kapin, nautang 30 val kaplum pong uh hi. “Ka kipawlpihte uh Afghan galkap ten Afghan Operation kici a bawlna uh ‘group’s operations’ kici va kihuh a, Kunduz khuapi nawl-ah suamna kituak in, galkapte huh leh gum dingin tung lam panin huhna kingen mah hi,” ci-in NATO-led Resolute Support mission makai Brigadier General Charles Cleveland in ci hi.\nNautang ten sihna tuak hi cih ngawhna pen nakpi takin poi kisa a, hih ngawhna nasia takin (seriously) in kila a, lungsimvut mahmah hi ci-in gen beh hi. US ten a galkap uh sihna tuakte min pulak khia nuam nai lo uh hi.\nTaliban ten thupulakna a bawlna uh-ah US galkapte Taliban galkap thum man dinga kuante lakah hong kihel uh ahih manin kikap a, kikaptuahna mun-a nautang omna mun tung lam panin pheng kap uh a, nautang mawhna nei lo tampi that uh hi ci-in gen uh hi. Nung kha in zong Talibante Kunduz khuapi ah va lut uh a, a lak zawh loh hangun Kunduz kiim lianpi uk uh hi. Nung kum October kha in zong US ten tung lam panin Kunduz khuapi-a Doctors Without Borders (MSF) hospital bukap uh a, mi 42 kaplum in, mi 37 kapliam uh hi. A site lakah MSF staff 14 leh damlo lupna ngak 24 kihel hi.\nAfghanistan pen US leh a pawl ten 2001 in na sim uh a, kum 15 galdo in om ta uh hi. 2014 in gualzawhna kingah ta hi ci-in galdona taktak “combat operations” kici Talibante a dona uh khawlsan uh a, ahih hangin tu-in US in a galkap muan mahmah teng “Counterterrorism mission” kici kibawl ding leh Afghan galkapte training pia dingin galkap 8400 val NATO-led Resolute Support mission kici ah kihel dingin koih lai hi.\nUS in galdo kizo khin hi ci-in a pulak khit 2015 kum in ANDSF personnel kici Afghan galkap 6,637 a sih banah 12,471 in liamna tuak a, tu kum bekin zong sihna tuak galkap leh nautang gawm in 5,500 val ta a, Taliban ten gam lian zaw sem keek tektek in, kum dang sangin a zavom (opium) uh zong tam piangkhia zaw lai a, tu kum in 45% in tam piangzaw lai ding hi kici hi. -The Diplomat/The Hindu/Al Jazeera News And News Agencies\nPrevious: US kiteelna etna: Makai thak in vaihawmna a let hun ta hi: Trump ~ Thang Khan Lian\nNext: Malaysia ah naupang kum 10 khat mangcip ~ ZD


url: =Laisim Minam Suahna’ng ~ Rev. Khup Za Go :: ZOMI DAILY\nposted on 22 October 2015 at 12:18 pm Lomkholna: Article, Khupzago\nLaisim Minam Suahna’ng\n1982 kum London khuapiah UNESCO vaihawmna tawh Leitung bup Lai Khoppi laia kumpi gam 92 pan a kikhawm laigelh, laitei, laizek, laikhen, laibuzuak, laibulisai, laipilna nasem kumpi uliante in 1972 Leitungbup Laibu Kum kici, a beisa kum sawm laia vaihawmna ngimna leh deihna thubulpite ka thukimpih lailai uh hi cih ka pulak uh hi.\nLeitung mihingte pilna, theihna leh ngeina manphate hawmkhiat na’ngin laibu mah hipi pen hi ci-in ka ngaihsun uh hi. Laibu in mi pum khat ciat a ding hitaleh, gam buppi khantohna ding hitaleh, piangsak khawmkhawm hi. UNESCO in a deihna a hi mihingte in lungsim sungah kilemna deihna ding leh mi nam tuamtuam sungah kihotheihna a pianna ding laibu in khangsak hi.\nLeitungbup Laibu Kum a kici a kipanin tu dong kum sawm sung ka et phat ciangun Laibu Thubulphuh kici a manphatna hitaleh, 1972 kuma lai lam nasem kipawlna hitaleh, mi khempeuh a ding Laibu cih hitaleh, sep ding mah, ngim ding mah hi ci-in phasain ka kipsak kik uh hi. Thubulphuh sungah thu lian nam sawm a kikhumte lakah mi kimin lai sim theih na’ng thu ngah hi; laibu pen pilna dingin a kisam hi; laibawl mite in a pilna a siamna bang uh a deih banga a kizat theih ding uh kumpi in tavuan a piak ding hi; gam khantohna dingin vanzat kicing leh laibawlna pha kisam hi; laizek (publisher) te leh tangpi lai simte in a kisapna bang uh deih banga a ngah na’ngun laibuzuakte leh laibuli saite in a hanciam ding uh hi; gam khat leh gam khat kawm kalah deih banga laibu kikhak tuah theih ding kisam hi; laibute in leitung gam bup kihotheihna ding leh lungnopna na sepkhawmna ding thu a hanciam ding hi, cih thute tuang hi.\nMailam hunah leitung mun khempeuhah mi a tam zawsemin laibu a tamzaw semsem a ngah na’ng uh, mite in lai sim theihna, laisim lawpna leh laisimna pana kingah thu manphate ngah nopna a neih na’ngun kumpite in nasiazawa a hanciam ding uh kilamen hi.\nNumei pasal in zakima pilna zon theih na’ng thu ngah uh hi. Pilna a ngah na’ng uh, gam dang mite pilna, theihna leh ngeinate a phawk na’ng uh, tang lai mite nuntaknate a theih na’ng uh thu ngah uh hi. Amau muhna, ngaihsutna bangbang uh zong lai ah a khum ding uh, a ciapteh pahpah ding uh zong kisam hi. Mi kim in eima tavuan ciat i sep theih na’ng leh a manpha zaw nuntakna i ngah na’ngun laibu kisam hi. Tham loin laigelhna leh laikhetna tawh mipil laigelh siamte in gam a ding a kisam ngaihsutnate pulak ding uh a, ngaihsutna a thak zong ding uh a, behlap thei uh hi. Tuate in lai sim mite ngaihsutna lungsimte tangzaisak semsem hi.\nLaisimna in gam leh mi nam ngeina deidan tuam nei lo hi. Ahih hangin laisim thei ding mi pawlkhatte pilna a neih loh man uh hiam, laisim na’ng vanzat a kiningcin loh man hiam, leh laibu manpha lim taka a kihawmkhiat zawh loh man hiamin lai sim loin om thei uh hi. Tua ahih manin lai bawlna leh lai hawmkhiatna tawh kisai mite in hong hanciam phat lai ding uh ka hanthawn uh hi. Tua mah bangin laiatte, laisimte, adiakdiakin inn leh sang inna lai sim lai tawh a kisaipih mite in a hanthot ding uh ka hanthawn uh hi.\nGam sung hi taleh, gam pua hi taleh, lai bawlna, laikhetna leh lai hawmna tawh kisai nokkhakna omte peuhpeuh a kiphiat mangna dingin a kisaipih, adiakdiakin kumpite ka zasak uh hi. Mun khempeuha om laiatte, laiteite, laibawlte, siate leh laisimte in a noptuam na’ngun gam khat sunga mite bawlsa laibute a simthama khetsak loh ding cih thukhamte phatak a kizui a, a kiletna dingin ka deih uh hi.\nMi khempeuh in laibu manlanga a ngah mengmengna ding deihna tawh khawmpi in ngimna atuamtuamte kithukimpih hi. Tuate in noptaka lai a kisim theih na’ng thu leh mailam ciangin laibu hong manphat semsemna dingin leitung bup in kipawl a a hanciam diamdiam na’ng uh deihna hi.\nTua ahih manin kumpite leh lai tawh kisai a sem mite khempeuh in hi thute a zuih ciat dingun ka zasak uh hi. Leitung mi khempeuh in a sim ding uh laibu a kingah bek tham loin, mi khempeuh in a sim theih na’ng uh leh lai sim kici pen nisim nuntaknaah a kisam leh a kul khata a kingaihsut kim na’ng ka deih uh hi. Leitung mi khempeuh pen lai a sim thei cih bang ciang bek hi loin lai sim mi kici dong a suah na’ng uh ka hanciam uh hi.\nPrevious: 99% 73% Zawnna Go Lumni\nNext: Chicago ah KHUADO hongsim tapeuh un


url: =News – Tears Gospel Ministry\nEU SUNG KHUALZINNA\n2017-07-04 July 4, 2017\nPasian a it Mungno leh Sanlek te innkuan in Khitui Gospel Home a zat dingin Ks.2,000,000 (tengh 20) man Solar mei (Solar system) hong leisak uh ahih manin amau innkuan tungah lungdamna lianpi ih ko hi. Pasian in ama hauhna a nem a tam semsem a zek a zang dingin siam ta hen la, thupha…more!\nZogam Muizawl khua mi, USA a om Pa Khai Mangte innkuan in Pasian it mahmah uh ahih manin Khitui Gospel Missionary khat hong vaksak hi. Pasian in amau innkuan thupha hong piaksak hen la, mi pil mi siam mi vangliante’ pianna Nu leh Pa hong suaksak ta hen. Amau innkuan Pa,Khai Khan Mang Nu, Cing San…more!\n2013-01-17 September 24, 2016\nLEILUM TUIPHUM KHANLAWHNA\n2012 December 26 panin 30 ni dong Leilum Tuiphum Pawlpi ah Khitui Gospel Crusade kibawl hi. Kawlpi panin Leilum pai nading mawtaw kisam ahih manin Mungno (Langh Do Mung) in ama mawtaw saap lohin hong zangsak a, Tg. Khaipi (Bahden) in lungduai takin mawtaw hong hawlsak hi. Pawlpi pen 1994 kum a Khitui Gospel Crusade…more!\n2013-01-13 May 5, 2017\nUSA a om Pa Zam Cin Mang leh Nu Cing Ngaih Nuamte nupa veina lainatna tawh Khitui Gospel Team in Mizogam sunga Zomi bekbek a tenna Hiangmun khua ah Oct. 30, 2012 panin Nov.4, 2012 dong crusade kibawl a Pasian nasepna lamdang tampi hong kilang hi. LAMKAL AH THUPHA HONG BAWLTE Kawlpi pan Hiangzing tun…more!\nMalaysia Kualalumpur khuapi a om Zomi Christian Fellowship (ZCF) Canaan pawlpite in Zogam leh Zomite a veina uh tawh inntek semin Khitui Gospel Teamte in Tonzang gam Mualpi khua ah crusade va bawl uh hi. Nitak biakpiak hun ahi zongin sun thusinna hunah ahi zongin Pasian Kha Siangtho in na sem mahmah ahih manin naupangnote a kipan…more!\nMal Suangzang mi, Kalaymyo, Pinlong Myotit a teng, Pa Thuam Khen Thang leh Nu Vung Go Mante tapa USA a om Mungpite innkuan in a it mahmah uh a pianna Pi Ning Za Don (Pi buah) min man mawh nadingin Khitui Gospel Team adingin Songbox hoih mahmah khat hong pia khia uh ahih manin amau…more!\nUSA Chicago khuapi a teng Thomas Tuangpu leh Khawmnute innkuan in nasep manlahna tampi kawmkal ah Khitui Gospel Video Nasepna pan a kibawl SIAN ANGLAI AH leh ZOTAWI LIANU ih hawmkhiat theih nadingin copy bawlna ah hong huh tawntung uh hi. Khitui Gospel Video Nasepna panin copy bawl nading sum kikhak zo ngei lo ahih…more!\nUSA a om Pa Khai Sian Mang (Mangpu)te innkuan hong vaihawm pihna tawh Sia Do Khup’ lungsim kha sung panin hong phul khia Pasian ngaihna late Yangoon 121 Studio ah Zomite music pupi khat ahi, Cinpi leh a lawmte (Gatam Band) in zak nop huai takin a tum uh, Zogam lasiam minthang Rev.Kap Mang Rev.Tua…more!


url: =Japan ah vuuk limkiatlua in, lampi ah mawtaw 1000 val awkcip :: ZOMI DAILY\nJapan ah vuuk limkiatlua in, lampi ah mawtaw 1000 val awkcip\nposted on 8 February 2018 at 11:06 pm Lomkholna: Japan, News, Sawltak, World\nJapan gamsung, adiakdiak in Central Japan sung aom lamzikpi tungteng ah vuuk limkiatlua mahmah ahih manin, lampi tungah mawtaw bekbek 1000 valbang awkcip cih Reuters pan kiza hi.\nLocal Officials te genkhiatna ah Tuesday ni in vuuk limkiatlua mahmah in, Snowfall hangin mawtaw tampitak awkcip cihi. Ahi zongin asi leh aliambel kuamah omlianglo uhhi.\nFukui Prefecture sung aom lamzikpi tungah vuuk “Snow” bekbek asahna 1.36 Metres (54 inches) bang phaliang cihi. Fukui Prefecture pen Japan gam ii khuapi ahi Tokyo City panin nitumna lamah 320 km (200 Miles) bang aki gamlatna ah aom ahihi.\nTuesday ni in vuuk kiapen tamlua mahmah in, abeisa kum 40 phial ah hihzah in vuuk alimkiat omngeilo hi, “heaviest snowfall in nearly four decades” ci’n Local Meteorological Observatory ten’zong genkhia uhhi.\nHih Prefecture sungah mawtaw te apai laitak in Snowstorm in nawkmawk ahih manin, lamzikpi tungah mawtaw bekbek in theihsa, 10 km (6 Miles) sungbang awkcip mitmet hi ci’n Local Transport Ministry te’n genkhia uhhi.\nTua ahih manin mawtaw a awkciplak Traffic Jam lakah aki behlap tohtohloh nadingin tualam zuanin apaiding mawtaw te ki khakcip, Traffic kikhak cipsak hi.\nFukui Prefecture sungah khuahun pen vot suaksuak laiding hi ci’n Local Observatory te’n genkhia uhhi. Sawltak #zomidaily\nPrevious: Tedim khuasung innthak kilam te thunei te’n en kawikawi\nNext: Bangkok meileng Station ah Selfie akizaihsawm mi 2 meileng in nawkkha, numeikhat akhe kitan


url: =Hong uk kumpite thukhun zui (Obey) takpi dingmaw? :: ZOMI DAILY\nposted on 26 May 2020 at 10:17 am Lomkholna: Biakna, Myanmar, News\nTulaitak leitungbup a linglawngsak COVID-19 pulnatna hangin leitung gam khempeuh in zuih ding thukhun a gamgam-ah bawlciat uh hi. Pawlkhat in thupisa-in zui uha, pawlkhat in thupisa loin awlmawh lo lel uh hi. Tulaitak Pasian mizat Sia David Lah vai-in zong i mediate ah ngaihsutna tuamtuam ki-comment ngeingai hi. Pasian thugen khat in hih bang a tuahna hangin i lungsim nuam het lo ahih manin Pasian minthangna a kilat nadingin Khristiante in thu naakpitakin ngetsak ciat ni.\nTua ahih leh ei Khristiante in hih bang buaina i tuah laitakin kumpite thukhun zui ding maw? Ahih kei leh awlmawh lo ding? A diakdiakin ei Zomite ihih leh nopna dahna ah a tukhawm leh a khawlkhawm liailiaite ihi uh hi. I biakna mahmah zong a phatkhawm a biakhawm a, nuam a sate ihi uh hi. Tua ahih manin tulaitaka kumpite thukhun tawh kisai-in zuih ding thuhaksa tampi om hi. Bangbang ahi zongin LST sunga thu tam lo ensuk ni.\nRom 13:1-7 – 1 A kuamah peuh in hong ukte’ thu na mang ciat un. Bang hang hiam cih leh Pasian’ thukimpih lohin kuamah in ukna thu nei lo hi; ukna thu nei i cih mite pen Pasian’ koih mite ahi hi. 2 Tua ahih manin ukna thuneite a nialte pen Pasian’ koihsa mite a nial suak a, tua bang mite in thukhenna a thuak ding uh hi.\n3 Bang hang hiam cih leh gam uk mite pen a gamtat hoih mite’ kihtak ding hi lo a, mi tatsiate’ kihtak ding hi bek hi. Ukna thu a neite kihta loin na omnop uhleh a hoihin gamta un. Tua hileh amaute in note hong pakta-in hong phat ding uh hi. 4 Ukna thuneite pen note’ hoih nadingin Pasian’ nasemte ahi uh hi. Ahi zongin a sia-in na gamtat uhleh gim hong pia taktak ding uh ahih manin na lau ding uh ahi hi. Bang hang hiam cih leh amaute pen Pasian’ nasemte hi a, a sia-in a gamta mite tungah Pasian’ hehna bangin gim a pia dingte ahi uh hi.\n5 Tua ahih manin Pasian’ gimpiak ding kihtakna hang bek hi loin, ahi ding thu mah hi, ci-a theihna tawh ukna thu a neite’ thu na man ding uh ahi hi. 6 Ukna thu a neite in amau’ sep dingteng a kimtakin a sep uh ciangin Pasian adingin na a semte hi uh ahih manin tua thu hang mahin zong mangmu a pia na hi uh hi. 7 Tua ahih manin phiangsiah piak dingte tungah pia-in, mangmu piak dingte tungah pia-in, zahtak dingte zahtak bawlin, pahtawi dingte pahtawi ta un.\nHih LST mun i sim teh Pasian in eite tungah uk dinga a koih hong uk kumpite’ thu man (obey) ding hong hilh hi. Pasian in kumpi ( government ) i cih pen thukhun ( order ) a bawl ding, gitlohnate a beisak ding leh thutang (justice) a khangsak ( promote ) dingin a koih ahi hi. Na khempeuh ah kumpite thu i zuih ding, siah piak dingte pia-a, thukhun zuih dingte zui-a, zahtak dingte zahtak ding pen Pasian deihna ahi hi. Tua banga thuman lohna ( disobedience ) pen mihingte uk ( govern ) dinga a koih Pasian zahtak lohna leh thumanlohna ahi hi.\nSawltak Paul in hih a laikhak LST mun ( Rome 13 ) a gelh laitakin kumpi a sem pen Nero ahi hi. Hih kumpi Nero pen Rom kumpi teng lakah a siahuai pen leh a gilo pen kumpi khat ahi hi. Sawltak Paul mahmah zong hih kumpi Nero in a ngawng tanin ( beheaded ) a thah ahi hi. Nungzui Peter zong singlamteh tungah bungbukhai-in hih kumpipa Nero in a thah ahi hi.\nTua bang hi napi bang hangin Sawltak Paul in ‘ hong uk kumpite thu na zui un,’ ci mawk hiam? Bang hangin ‘ hong uk kumpite thu na mang un, amaute Pasian koih hi, ci thei mawk hiam? Sawltak Paul in kumpi Nero gitlohdan zong a theih mahmah hi napi bang hangin hih bangin na gen ahi tam? Bangbang ahi zongin LST in hong uk kumpite thu na mang un, ci ahih manin man ding, zuih ding hi mai hi.\nTua ahih leh kumpite thu a kawi a mamin zui den ding maw leh? Sawltak 5:27-29 ah: 27 Tua ciangin uliante mai-ah sawltakte dingsak uh a, siampi lianpen pa in sawltakte kiangah thu genin, 28 “Hih mipa’ min tawh thu na hilh nawn loh nadingun khauhtakin thu kong pia uh hi. Tu-in na gamtatnasate uh thei un. Jerusalem khuasung khempeuhah thu na genthang uh a, ama sihna pen kote nong ngawh nuam uh hi,” a ci hi. 29 Ahi zongin Peter le sawltak dangte in, “Mite’ thu sangin Pasian’ thu ka mangzaw ding uh hi.\nHih Sawltak LST mun pan bang mu thei ihi hiam cih leh Pasian’ thukhun ( law ) leh kumpite thukhun a kitukalh ( contradict ) ngeingei leh Pasian thukhun zuih zawk ding hi-a, ahi zongin Pasian thukhun leh kumpite thukhun a kitukalh kei nak leh hong uk kumpite thu zong zuih luat ding ahi hi.\nA zenzenin kumpite thukhun sangin Pasian thukhun zuizaw a hong kigawt ( punish ) leh zong hih bang hunin lungdamtaka hong kigawtna san ( accept ) ding ahi hi. Peter leh Johante zong Lungdamna Thu genna hangin kimanin a kisat gawp khit teh ( dan a kipiak khit teh ) gawtna a pia a satte samsia lo, gensia lo zaw-in hih bangin Pasian min tawh a thuakna uh hangin lungdam mahmahzaw uh hi ( Sawltak 5: 40 Tua ahih manin uliante in Gamaliel’ thugen a mang uh hi.\nSawltakte samkik sak uh a, a sat khit uh ciangin Jesuh’ min tawh thu a hilhkik ngei loh nadingun thu a pia uh hi. Tua khit ciangin sawltakte a khah uh hi. 41 Uliante omna panin sawltakte paikhia uh a, Jesuh’ hangin mindaina a thuak dingin Pasian in kilawm hong sa hi, ci-in ngaihsun uh ahih manin a lungdam mahmah uh hi. 42 Nisimin biakinn sung le mite inn-ah thu hilh uh a, Jesuh, Khrih hi, cih Lungdamna Thu a gengen uh hi.)\nMore: Pasian thugen siam minthang mi 7 te KBC te’n Blacklist ah koih\nTua ahih manin a tunga i gen thunih i khensiam mahmah ding kisam hi. Tulaitak COVID-19 hangin kumpite thukhun pen LUNGDAMNA THU gen thei lo ding, cih tawh hong kham hi lo a, hih natna kilawh baihin lauhuai ahih manin mipi omkhop ding deih loin hong kham uh hizaw ahih manin kumpite thu zong hih munah a zuisiam Khristiante ihih ding zong thupi mahmah hi.\nThu-um lote ( Khristian hilote ) muhna ah KHRISTIAN HOIH leh GAMMI HOIH hih sawm tek ni. I Pasian minthan nadingin eite pen LEITUNG KHUAVAK ihi hi. Deihsakna lianpi tawh, Rev.Khuallam Cinmang Note: David Lah thu agennuam masa ih hikei a, Natna vaitawh kisai-ah hong uk Kumpite thuman ding cih deihna ahi hi!\nPrevious: Ni 11 sung innsungah kikhumcip a zahmawh bawlsiat athuak numei\nNext: Gupna kitan theimaw kitan theilo ~ Evan. Suangh Dal


url: =Tua hun laitakin Baladan tapa, Babylon kumpi ahi Merodak-baladan in Hezekiah a ci na-in a damkikna thu za ahih manin ama kiangah laikhak leh letsong tawh tangmite a sawl hi.\nHezekiah in amaute limtakin zin na do hi. Amah in ama dangka inn, ngun, kham, paknamtui, sathau manpha, a galvan koihna inn khempeuh, leh a vankoihna sunga a kimu theite khempeuh amaute a na lak hi. Ama innsung hita leh, ama gamsunga om khempeuh hita leh Hezekiah in amaute a lahloh bangmah omlo hi.\nTua ciangin Kumpi Hezekiah kiang-ah kamsang Isaiah hong pai-in, "Hih mite in bang hong gen ahi uh hiam? Koi lai panin nang kiangah hong pai ahi uh hiam?" a ci hi. Hezekiah in, "Amaute, a gamlapi, Babylon gam panin kei kiangah a hong pai uh ahi hi," a ci hi.\nAmah in, "Amaute in na innsungah bang teng mu ahi uh hiam?" a ci hi. Hezekiah in, "Amaute in ka innsunga a om khempeuh a vekin mu khin uh hi. Ka vankoihna innte sunga nate amau ka lahloh omlo hi," ci-in a dawng hi.\nTua ciangin Isaiah in Hezekiah kiangah, "Vanglian Topa} thu ngai in:\nEn in, na innsunga a omte khempeuh leh na pu na pate in tuni donga a kholsate, Babylon-ah a kipuak ding ni hong tung ding hi; bangmah kinusialo ding hi, Topa in ci hi.\nNang sung panin a suak, nangma tapate kimkhat kipaikhiatpih ding a, Babylon kumpipa innsungah innsungmang nasep kisemsak ding hi," a ci hi.\nTua ciangin Hezekiah in Isaiah kiangah, "Nong gensa Topa} thu a hoih ahi hi," a ci hi. Bang hang hiam cih leh amah in, "Kei nuntak hun sungin nopna leh lungmuanna om buang ding hi," ci-in a ngaihsun hi.


url: =Akileek kim Khanuntak na leh Pilna ~ Pau Do Lian :: ZOMI DAILY\nposted on 25 June 2014 at 9:55 am Lomkholna: Article, Biakna, Education, Paudolian\nAkileek kim Khanuntak na leh Pilna ~ Pau Do Lian (Balancing Spirituality and Intellectuality)\nThupatna: Technology siamna in Leitung SaklehKhang hong kinaisakdeuh tawhkibang hi. Yangon leh New York, Los Angeles tebang nai 24 sungin Lennatawh kitungzo ahihman in, huntomno sungkhatin leilu leitaw kikawmthei hi. 1812 lai in A.Judson´ Salem, Boston pan India ciang tembaw/ship tawh khakhat bang sawthi. Tun ahihleh ani bekin kipai ahih hang´ amun hongkinai tuan hizenzenlo in technology siamna hongkhan man ahi hi.\nKumte hongbei deuhdeuh, Technology pilna sang deuhdeuh, ih Topa hongpai kikding/Leitung beiding hongnai deuhdeuh hi. Hih akhangto deuhdeuh Pilna leh hun nunung naideuhdeuh thu enkaak lehang leitung Pilna leh Kha Nuntakna kikaal ah ei leitungmite khuasa ihih man in a leekkim (balance) a ihzat theihding kisam mahmah hi. Ih thulu Akileekkim Pilna leh Kha Nuntakna ahih man in tuatawh kisai tawm kikumhawm nuam hang.\nPilna pen vanzat (instrument) khat in ka mu hi. Ahangpen Pilnatawh natampi akibawltheih mahbangin tuapilna mahtawh, siatnalamzong semthei hi.\nPilna leh theihna pen sinnapan kingah a, muhna leh zakna panzong pilna leh theihna akingahpawlkhat omhi. Sinna (learned-lesson) tawh akingah pilna in sepkhiat na ah kizang thei a, ih muh leh ihzak pilna pen ihkam tawhkigenthei napin septaktak nading in picing zolo hi. Tua ahihman in asin taktak te leh a mupak´azapak te´ khinkhai dan kibang theilo dinghi. Gentehna in Seminary leh University te ah professor ten´ amau mai a mipil misiamte´muhna/dan Laibu tawh athu-in sim/sin photin tuaciangin practical vakuan uh hi. Ahih keileh practical a´atuahsa te-uh mipilte´ muhna tawh enkak in tuaciang´ ngaihsutna piakik pan uhi.\nFinkenstien leh Laisiangtho:\n“The Bible Unearthed,” cihlai bu agelhma in Laisiangtho kigelhna munte ah vapai tektek in Leitang/geography omzia leh tua mite´ culture/ ngeina leh avanzat te uh akipan teltak in survey bawlhi.\nSyria, Turkey leh Asia te´ lai/literature tezong kaikhawm in Laisiangtho sung a om munleh mual te, ngeina te tawh khinkhai in Laisiangtho scholar dangtekawng zong hangsan tak in dongngam, dawngngam hi. Laisiangtho sung a´ Israel te Egypt pan apaikhiat nate uhleh ama kanna (research)te enkak hi. Hihpen pilna leh theina zonna hi. Finkenstien in Laisiangtho sunga om tangthu(history) te leh tuami namte´vanzat gentehna in: a umleh belzat te leh, innkilam na avanzat tedong in kan a, tuagam a om mipiltezong interview bawlngiat hi.\nAmuh nathuk leh zai mahmah napin´ mipil dangte´laigelh dik, dikkei cisese lo-in amuhna bangin gelh giapgiap lel hi. Israel te Egypt pan Canaan apai na uh zong Egypt mipilte laigelh tekaikhawm kawmin amahmah in survey vabawl a amuhna ah Egypt pan in Israel tekhatvei bek paikhia lo hi cih mukhia hi. Ahizong in Moses makaih Israel tepaikhiat leh ama muhna akum kibang lian keimah leh hihpen Egyptpan paikhiatna adangkhat hiding hi ci-in Laisiangtho sungapen dik dikkei cituan lo in research bawlbawlzaw ahih man in mimuh zawhloh tanglaithu tampi mubeh a hihpen pilna hi.\n313 CE hunlai in Milan khuapi ah Constantine galhongzawh ciang in saptuam (church) khanpin hongkhang hi. Tuama siahpen mipil philosopher ten saptuamte muneu in haibawl lel uhi. Hih saptuam (Christian church)ten´ thu-umlo te´ (philosophy)zang in ngongtatlo (nonviolent)tak in thukkik (respond) ahih manun 16th century takciang tuamun te ah Christian in state religion hongngah hi. State religion dinmuh hongngah takciang un biakna dangte gawtding hongkipan vua, mikhempeuh amau Christian-upna zuihnading thu khauhtak in hong gingta hi.\n1550-1800 sungleuleu ciang in Christian te Roman Catholic leh Protestant kikhen na hongom ta hi. Hih Catholicism leh Protestantism te´ki zopna atunga ihgen Christian masate leh pagan (biakna omnailo) te´kizop nasang in hong lipkhap huaizaw tahi. Hihthu konggen na in Christian history gennop nahilo zaw in, eimau theihkhat pen adikpen hici a tangko na in acidam huai lo thukhup napiangsak hi cih hizaw hi. Thuman´thutak ah dinngam ding kisam hi ahizong in ngongtatsa (violent) in seploding athupit zia ki mu hi, ahangpen violent tawh na gualzawh hang nalang ten´ nikhat niteitei ciang hong thuk (revenge) ding hi. 19th century a´kipan muhna leh, theina sang semsem ahihman in thu-um mite in kilem nading ngimna tawh dialogue hongkipan kikta uhi.\nAbeisa tangthu i-et ciangin (adiakin Christian tangthusung) nangmuh nasang keimuh na or nangup nasang kei upna man/dik zaw cih kammal in hongkhen kham hi. Eizong eimuhna dan mah in omin, amauzong amaumuh dan in omhithiat leh kikhen natawm zawleh kilawm hi. Tua hilo in midangte muh/upna dik dikkei ihvacih sakciang in thuhoihsang´thuhoih lo hongpiangzaw hi. Tulai tak ei (zomi)te sungah SDA leh adang(Christian) teonline pan in ki nialna omthei ziuhziuh hi. Kalung noploh na khatah, Laisiangtho bu 66 version tuamtuam tawh azangte hita ihih man in laimai 1 leh 2 tawh no atua ci, ko a tuaci cihtawh kikhelna leh phattuam na a omloh ban ah kihuatna kisiatna hongpiangsak zaw hi. Hihpen a ki balance hetlo Christian gamtat khat in ka mu hi.\nSawltak Paul in Colossians 2: 6-7 “Note hong honpa dingin Topa Khazih na sansa uh ahih mahbang in amahtawh hoihtakin kipawlin nungta un. Note tungah a hong kihilhsa bangin ama sungah zungthuk kha unla, ama deihna bangin nungta-in na upna uhah khauh semsem in lungdam takin om un. As ye have therefore received Christ Jesus the Lord, so walk ye in him: Rooted and built up in him, and established in the faith, as ye have been taught, abounding therein with thanksgiving.”\n2 Corinth 3:1-3 “Sanggamte aw, a taktakin ci lehang, kha nuntakna a nei mite tungah thugen bangin ka hong gen thei kei hi. Leitung mite tungah thugen bang leh Khazih upna sungah naungek abangte tungah thugen bangin ka hong gen dingkisam hi. Note in antak nezo nailo na hih manun nawitui ka hong tulh hi. Tu mahmahin zong nawi bek mah tulkding akisam lai nahi uhi. (see also Heb 5:12-13).\nKhazihsung khantohna dawlnga (five levels of Christian development) in kakhen hi. Khazih Zeisu gumpa dingin ihsan nipen Khasungah naungek asuaktung ihihi. Tuni in nusungpan suakkhia in lampai theipah pen Siddhartha Gautama (legendary hilai) bek kazangei hi.\nColossians 2:6, Topa Khazih nasan mahbang un, amahtawh hoihtak in kipawlin nungta un ci hi. Sang in tuaciangin nuntakpih cihna hi. Banghang nuntakpihding kisam hiam? Khasung khantoh nading in singgui (root) tawh nagenteh hi. Foundation hoihneiding kisam cihna hi. Singzung lungno inpetleh singkung asihpah mahbangin Khasungah zungthuk khakding kisam hi. Tua hileh Khasungah kilambeh (built) toto ding a tuain upna kipsak semsem ahihman in atawpna ah lungdamkoh navive tawh kidim dinghi. Huihpi hongnun ciangin zunghoih neilo singte pukin zunghoih nei singte pukzo lo hi. David in Late 1:1 ff Gungei akisuan singkung leh Pasian ta taktak te genteh na in hong hilh hi.\nKum nga apha mikhat in kei kumsawm phanuam ing cihtawh piangthei ngeilo hi. Picin nadingin lamdot omlo hi. (There is no shortcut to maturity). Phuitong apakni mah in agah omngeilo hi. Vaimim apakni in agap/gau omngei lo hi. Bektham loin, ahun acinma in nalawhleh tua sing/agah in limna (flavor) neilo ding hi ahangpen ahuncing nailo hi. Apple gah liim ihduh leh cinsiam zunsiam ding kisam a, nisa guahtuite a hunzui in angahding kisam hi. Tua hihkei leh apple gah akhumding zah in khum(sweet) zolo hi.\nBanghang Khalam taksa lam picing nading in hunsawtpi kisam se hiam? Israel mite Pasian kamciam Canaan gam atungzawh nading un kum 39 leh Kha 11 nipi 3 (kum 40) tak bei hi. Tua kum 40 sung bangthu teng asin uhiam ngaihsun ding cileng tampi omhi. Egypt leh Canaan kikal tuazah liangin agamla hilo a, Pasian in tua thupha gam atunma un sinna pia nuam hi. Nikhat thu-in tungleh uh lamkaal a asin uh, suangsungpan tuiphul, santuipi khennihsuak, leh adang2 te mukhalo ding uha, Pasian amuandingzah unzong muanglo khading uhi. Moses Sinai mualtungah Thukham namsawm Pasian in apiak ni 40 sung in a mite nalampial khin uh a Pasian heh mahmah hi.\nMihing kisapbulpi (basic need) pen keimuh na-ah namthum in kamu hi. Pasian, Pilna, leh Cidam na. Cidam khempeuh piangthak hi cih hilozaw hi. Pasian mai ah athuman pen Job nangawn natna tuamtuam in nawk ahih lam itelsa hi. Job bangmi dang omlo hi Pasian in acih mahbang in Job dinmun ah omkha leng Pasian taisan tampi ki om maiding hi.\nAnungta Pasian (Zeisu), Pilna, leh Cidam nate kileek kimding pen thuham sa khat hi. Ahizongin ih cidam keileh pilna kilunggulh zolo in Pasian nangawn kitaisan thei hi. Pawlkhat leuleuciang cidam na leh pilna hangin Pasian taisan zong om ta leuleu hi. Tua ahih man in hihthu thumte kileek kimtak a neihding pen thupi mahmah a zong haksa mahmah hi. Cinat ciangin ihneih sunsun sumleh pai bei in ahitheizah in zatui zaha lei napin, ih cidam laitak cinat na apiangsak theite kidopding (prevention) genteh na in awnghawh khitsim khutsindan (hand washing 8 levels) nam 8 te alim tawh bangtung(wall) khawngah suang keei napin kizui zolo hi. NGO ah kasep lai-in WASH program (water, sanitation, hygiene) nasep na vuah cidamnang siangthona te training kipia kawikawi taleh zuihding pen hamsa kisa mahmah hi.\nAkileek kim (balance) nuntak ding khaleh taksa lambek hilo in ihpumpi (body) mahmah ahzong thupi in akileekkim body neite et lawm mahmah hi.\n2007-2011 ciang gym (body fitness) ah kaalsim in 5 veita ka kimawl hi. Trainer pa in warm up akipan atawpdong apaizia te honghilh hi. Tuabek thamlo ihkhut (muscle)te akipan awm( chest), phei leh tan (tight & calf) te balance tak in hong kimawlsak hi. Anung leh amai zong a etlawm ding in hongkimawlsak lai hi.\nTua step tawhkizui in kimawlzo leng phattuam na tampi kingah hi. Khatna ah khut leh khe hek cih omlo leh, cidamna (health) khangto in mitmuh napan mahmah inzong ipumpi etlawm mahmah hi. Bansa(muscle) letmat (inch) 16 banghiding in tansa (calf) letmat (inch) 12 cihbang hileh etlawm hetlo hi. Ahangpen atunglam leh anuai lam kileek kimlo hi. A etlawm pumpi (body) hongsuah zawh nading in nisim nai 2 ta´ kum 3 sungbang hunpiak kul hi.\nPasian tawhkizopna, pumpicidamna, leh pilna-hih teng ki balance ding thupi kasa hi. Pau Do Lian\n Finkelstein pen Tel Aviv University ah director of Marco Nadler Institute of Archaelogy mimin thangkhat hi.\nPrevious: Georgia Cik-Nawngpi (Swamp)\nNext: ZAM Thupuak :: 22 June 2014


url: =Khensat ma in theihtel sawm in ~ Pau Khat Suan :: ZOMI DAILY\nKhensat ma in theihtel sawm in ~ Pau Khat Suan\nposted on 11 November 2018 at 8:18 pm Lomkholna: News, Paukhatsuan\nNa theihtel loh thu ah nakpan lua, sihpan keka kha kei in. Na kisik hun ongtung kha ding a, lei bek sik in, ai mitdeh nabat hun ongtung khading hi. Na hahpan luat ma in na dinna, na siksan tel mahmah phot in. Na vangik in buannawng lak ah kidokkhia, kikaikhia zo nawnlo zah in ong hentum kha ding hi.\nTheihtelna leh pilna tung a kinga itna leh deihsakna masuan mapanna bek in minam masuan khantohna leh thupina mual ong suahpih ding hi.\nI itna leh deihsakna pilna leh thutheihna tung ah a kilam kei leh, (or) i pilna leh i thutheihna itna leh deihsakna tawh a kithuah kei leh Zomite’ maban photkik zawh nawnlo ding, a bungbu a nawmsawm in ong thallot, ong tuksak kha ding hi.\nKiptak len a na hahpan ma in, theihtel sawm masa in. Angsung thei leh ama’ mimal meetna ding bek lel a ong zangnuam pawlkhat in na pilkhak ding, thu na theihkhak ding patau in namai ong khak ding uh a, khemna tawh ong thuzawh sawm khading uh hi. Khawl tuankei in.\nPilna leh thu theihna in mi thupi ong suaksak ding a, hauhna leh neihna sang in a zahtak huai zaw, simmawh leh neu-et mawkmawk theihloh zahtak giugiau huai, khem mawkmawk theihloh mi thupi ong suaksak ding hi.\nNa hihna khempeuh ah na muanpen nangawn ong neusek, bangmah manlo ong suahthei pen hithei ahihman in, na khensatna peuhmah “mi’n citah” ci a, nang’ ngaihsut tawm ahi lo peuhmah tawh khensat huai lo ahih lam phawk gige in.\nEsau bang in an kuangkhat peuh, zingvai nitak vai khatpeuh tawh na thuneihna zuak kha kei in. Nek khat lel, khatvei gilkialna pan suahtak pakna lel in na khantawn genloh natu nata khang dong thu ong khen kha ding hi. Tua na khensatna pen na hihna khempeuh a sai thulianpi hikhathei ding ahihlam phawk gige den in.\nAk kitu na muhnopna lel, na mit lungkimna ding na ngaihsutna lel in na aklui gim le tawl thuak, si le nai suak in zawngkhal lawh, sihlawh sak thei ahih lam phawk gige in. Na khensatna leh na thapiakna na khialh man in na it na nu na pa, na sanggam u le nau, na minam dong in puklawh, zawngkhal lawh, sihlawh thei ahih lam phawk gige in.\nNa khensat ma in theihtel sawm masa in. Na khensat ma in tel mahmah sawm in. Tha na piak ma in tel mahmah inla, na thapiak thu leh gamtatna i a zom a nungzui ding thu le la, a gah, asia apha limtak ngaihsun masa, khinkhai masa den in.\nMihai leh lungsim cinglo, a damlote bek mawk ot auau thei hi. Ahang teltum teng mel omlo, a deihna leh ahang gencian theih om mello a mawk ot auau pong peuh mit humsa in nungzuih kha kei in.\nNa maban, na khensatna, na thapiakna na upmawh sang thupi zaw a, na gelna sang muibun zaw in, na ngaihsut sang gupha zaw hi.. cih phawk den in. Pilna leh thutheihna in na ma vangsak in, na mai tangsak ding a, vang ong pia ding hi. Pau Khat Suan\nPrevious: Malaysia kumpi thunei te’n Ops Deepavali hunsung in RM23 Million manneiding vankham mankhia\nNext: US, California gamsung meikatna hangin mi 23 sikhinta, mi tultampi kihemkhia\nVondeih Kep Ding – 106 (Dimno’ Pa)\nPentecost leh Babel Tausang Ki Keelki (2) ~ Rev. Fr. Damian Dal\nMawtaw minthang Mercedes Benz thutomno\nMalaysia gamsung ah gamdangmi nasem limlim akigawm in mi 1,781,598 pha


url: =Kumthak ah Vaithak. Agelh ~ Hau Za Cin - Laibu Saal\nHome > Thuluui/Articles > Kumthak ah Vaithak. Agelh ~ Hau Za Cin\nKumthak ah Vaithak. Agelh ~ Hau Za Cin\nKumthak ah Vaithak\nKumthak ah bang vaithak, bang lametna thak na nei a?\nLametna tawh a nungtalo nuntakna in nuntak man neilo hi. Lametna cih ciangin i ngah dinga i deih i ngah mateng i hanciamna hi. I deih mahmah khat i neih mateng i zon teiteina hi. Sum leh pai i hauhnopna lungsim pen i lametna hi a, tua lametna tawh nuntakna pen nuam hi – nasep hong thanuamsak, hong thahatsak, hong kuhkalsak hi. Ngah ding, neih ding upna nei kei leng nikhat nuntak zong sawt kisa mahmah ding hi.\nTua ahih leh tu kumthak ah bang lametna na nei a? Bang deih na hiam? Bang ngah nuam na hiam? Sum tampi nei nuam maw, na siamna behlap nuam maw, na degree behlap nuam maw, ahih kei leh na minam leh na gam adingin a tamzaw sem nuam maw?\nTampi om ding hi. Mikim banglo ding hi. Pawlkhat adingin zi hoih mahmah deih ngeungau kum zong hi thei hi. Pawlkhat adingin pasal hoih mahmah, a hau mahmah, a pil mahmah neih nop kiukiau kum zong hi thei hi. Pawlkhat adingin kum tampi a kizuihpihsa tawh ‘gi bang khen nawnlo ding’ a kigawm kum zong hi ding hi. Pawlkhat adingin car hoihnono tungah tuan kum zong hi ding hi. Pawlkhat adingin inn thak sungah nu leh pa tawh teen kipat kum hiding hi. I tunna sa pan a sangzaw, a hoihzaw, a lianzaw, a thupizaw ah kahtohna, kilapsangna in khantohna hi a, tua mah mihing khempeuh in a lamet uh ahi hi.\nChinese New Year (CNY) hong tung ding hita a Chinese te in a innsung a van lui khempeuh paikhia in van thak vive tawh laih uh hi (a neizo te’n). A hihzolo zaw deuhte in zong puan thak khat, pheituam khat, khedap khat, zanpuan thak khat cih bangin a thak vive tawh laih hamtang uh a, ‘thaksuak’ nuam keei uh hi. Zong hanciam takpi uh a, zong hihzo mawk uh hi. A van lui paihte uh bang a mu masa ding a kituh pawl om liang hi!\nHun thak, kum thak, ni thak in mihing lungsim ah ngaihsutna thak leh lametna thak hong guan hi.\nVaithak i neihma in vai lui ciding ihiam, i zatsa, i neihsa, i zongsatsa tampite i paih khit ding cihna hilo hi. A lui a hoih tampi om a, i kep ding ahi hi. I minam hihna diakdiak pen a lui semsem leh kho semsem a, suangmanpha leh diamond bangin manpha semsem hi. I mangngilh loh ding thu tampi om dinga, pawlkhat en kik pak leng:\n1.Ngeina kem ding:\nKhanglui pek pan i zatsa sungh leh pu, tu leh ta in i kimat, i kinaihna te nusialo in i kepcing ding ahi hi. Pu Zukholh, Nau Antawi, Tanu sagawh, To sagawh, etc cihte i ngeina, Zomi i hihna hi a minam dangte in a neih khitloh ahi hi. Hun thak, kumthak sungah vaithak tuamtuam kinei in tuate kin manlo, tuate zang manlo, tuate phawk manlo leh a kisapna om nawnlo phialphial bangin i phengleen hun om hi. Ahih theih laiteng i ngeina ahih manin i kep ding thupi hi.\n2. Min phuahdan kep huai:\nI tenna leitung kidangin i tenpih mi leh sa kidanga, i tuinak leh i loma hong kikhelkhel hi. I pau i ham mahmah zong hong kidang hiaihiai a, zineih dan, pasal neih dan leh nau minphuah dan nangawn hong kidang toto hi. Ahi zongin Zomi ihihna a lak den khat pen nau min phuah ciang ‘mintap’ i neih pen ahi hi. Mintap neihna in Zomi hihna identity khat hi a, tua pen mangsaklo a i kep ding thupi kasa hi. I min bek i minam hihna ahih hun zong hong tung kha thei lai ding hi!\n3. Pasal mah innkuan lutang hi:\nI tenna hong kidang in i khantohna a manlang mahmah hangin i innkuan kivaipuakzia a kilaih pah henhan ding hoih kasa kei hi. Zomi te in numeite suahtakna kinak piak lua mahmah in ‘liangko kikim’ cih pen a zang lua mahmah nam ihi hi. Tua cih ciangin numei zong a khantoh theihna dingin a ut banga sangkah theihna, nasep theihna, kizep theihna kipia a, mun tampi ah amau ngaihsutna a ‘full’ a genkhiat theihna zong kipia hi.\nZomi Angvan in hong gelh zel ka lungsim ah ka phawk hi. Tua banga suahtakna akipiak ciangin numeite in amau bek thuthei, thunei, a thei akisak khak hun uh ommah hi. Ahi zongin leitung kipatciil pan tuni dong numei thuneihzawkna innsung peuhmah kuamah in paktalo hi cih pen hih lai ah i uanggen kullo hi. Kuaman zahtaklo, kuaman thupimuhlo, kuaman thupisimlo, a khantoh ding zahin zong khangto lo pah hi. I ngeina – pasal mah inn lutang hisak ni. Tuipi gal khawng i tun ciang, parcel tawh hong kivaikhak lengleng manin i pasalte sangin a pilzaw, a theizaw in kingaihsun pah kha kei ni. Pasalte sang kithuneisakzaw, kipilsalzaw in innsungah vaihawm sawm pah kei ni. Inn umna bitlo a, zuak vang in hong umcih hi cih mangngilh kei ni.\n4. Innkuan kizopna kemcing ni:\nNu leh pa pen ‘nu’ ‘pa’ mah ciin a kisam ngekngek te ihi a, ei sanga uzaw te ‘u’ mah a cite ihi hi. Tua pen i ngeina hi a, i kamsiam hilo in i zuih ‘ngeina’ ahi hi. Nu dingte nu ci, pa dingte pa ci, ni ding te ni ci, gang ding te gang ciin…tua bangin adang khempeuh ah zong zahtakna kammal a zangte ihi hi. Nu leh pa khasiatsak ding, nu leh pa hehsak ding cih peuhmah pen ‘samsiatna’ zah in a kingaihsun hi a, ‘kamsiatna’ kipatna dingin a ki um liang ahi hi. Tua manin amau thu leh amau la mah kingai a, amau cih mah kimang hi. U leh nau sanggamte kinawlkhin theilo a, kipai theilo hi. Tua bang kizopna hoih i neihte i kepcing ding, i mansuahloh ding hoih kasa hi.\nPi leh pu pawlkhat a tute a it mahmah hangin a mo in phallo cih bang om thei hi. A mo in a teekte zahpih in simmawh in kihhuaisa, a tano kem ding nangawn in deihlo, phallo cih khawng peuh om thei zanzan hi. Zomi te pen i pi i pu te in hong kepna tawh a kikhangkhia tampi ki om a, tua manin Vaphual banga ki itna i neih pen a tua hang hi. English te in ‘bonding’ ci uh a, kizopna, kipehna, kikhihna i cih pen ITNA in hong khihna, kizopsakna bek mah a kho, akip ahi hi. Tua pen Pu leh Tu kikepna, kikhoina khawng pan a kip mahmah bek ahi hi. Kikemlo, kikhoilo, kizomlo hileng ki itna omlo hi. Vaphual in hong lengmang san tawh kibang ding hi.\n5. Kizahtak minam hi hang:\nAnn kuang sawk masa ding innsungah pa pen hi a, pi leh pu a damlai leh pi leh pu hipah hi. Adangte in kisawk masa ngeilo hi. A lim a al khat om leh a hamzaw, a upa zaw te kipia masa kiciamsak masa a, a kicin kei leh amau bek mah in a ne uh hizaw hi. A naupangte hun zong hong tung ding hi, cihna bek hilo a, kizahtakna, kithupibawlna zia i neih ahi hi. Ak gawh ciang ak gilpi khat bek om ahih manin innkuan sungah upa pen in ne pah hi. A lim pen cih ahih loh hangin kizahtakna hi a, vang kipiakna, ngeina ahi hi. Khua sungah sa a kigawh ciang sanam (sasin salung sakal a lei, etc) te khil khawm in khuasunga pitek putek teng akikholh kawikawi ahi hi. Khuado Sakholh tawh kibanglo hi. Kam kituhna khatpeuh ah zong uzaw te kammal kithupisim a, uzaw kam zong na pilzaw hamtang hi. Tua pen Zomi te ngeina leh kimakaihzia, institution khat na hi gige hi.\nKumpi ulian khat na hih man, mipi makai khat na hih man, sum leh pai themkhat na neihzawk man, mite mai ah maipha na ngah zawk man bek khawngin Zongeina te na palsat kha het kei in. Kumthak le mailam ah zong Zomi ngeina kizahtakna hoihte kemcing den ni.\nHawmsiam nungta nebum si.\nLian Do Thang Ho in zong taangtang phelhawm.\nLamphung leh pute kineh zolo.\nPianna tuun leh zua i leitung pasian hi.\nA dang tampi – pawi leh ni thupite kitang. Nopni dahni in ki uap. Pasal gamvak kinusia ngeilo. Mi cinlohna (mipoi) kikawk ngeilo. Kiphatsakna leh kisialhna a zang nuamlo minam. Ei leh ei kiphat ngeilo, mite in hong phatzaw ding, hong pahtawi, hong pakta zaw ding cih a zui minam. Thusia lasia peuhmah Zubel tawh a kimaisak…. cih bangin tampi omlai. Gen khin manlo ding ihih manin i mailam ding tawm behlap ni.\nKumthak sungah i kalsuanna ding tawm behlap ni.\n1.Mailam ding khual in pilna siamna zong ni:\nI tenna leitung pen pilna siamna kikhek zangzang ahih manin hunlap in pilna sin kul hi. Pilna siamna hoih pen gam khangtote a mah madawk zawden ahih manin ihih theih leh gam khangto pilna bangtan hiam cih theihsawm in kalsuanpih ding i hanciam hun hita hi. Hithei hileh eima tenna gam bek hilo, gamdang bangah degree khat beek va behlap zo leng a sia hetlo ding ahi hi. Gam khangto penpente ah zong na khempeuh kicing tuanlo a, tuhun MNCs hun ah gam tuamtuam ah sinna theihna (experience) a neite kideih semsem hi. Tua manin exposure a tam thei pen i neihzawhna ding hanciam hun hita hi.\n2. Inn lam tawh kizom ding:\nGamdang tung ki om kiukiuta a, diaspora Zomi ki behlap zel hi. Tua banga gamdang tung pen Zomi te amasa na hinawnlo a, minam tampi tua banga amau pianna gam nusia na om zo uh hi. Zomi te khang zong hong tungta hi. Ahih leh inn lam tawh kizomlo, innkuanpihte tawh kithuzalo cih bang i om ding hoihlo a, ahi thei ahih leh kithuza, kiho, omdan kihilh, neihzawh leh sum leh pai khak in silh leh teen khak ding. Tuhun globalization hun ah a kibuaipih leh pitek putek te haksa asak uh bel a tu a tate in zinsan, lengsan, kizopna om nawnlo, si maw hing maw cih zong theilo a omna hi. Zomi te bel kizom in thu kiza in kiphawk ding hihang.\n3. Inn ciah zel ding:\nKumsim ahih zawh kei leh zong kum nih in khatvei, kum thum in khatvei cih bang inn lam ah ciah a innkuanpihte tawh kimuh, kikholh ding ahi hi. Inn leh khua nusiat ni pan ‘The betkhiat’ a kigen banga a thu a la zak om nawnlo, si maw hing maw cih zak om nawnlo, melmuh cih peuhmah om nawnlo cih pen globalization huih dik masate lak ah na om lua tham hi. Tu in zong India gam ah tua bang lunghihmawhna lian semsem hi. A tate uh nasem, pilna sinin gamdang pai, ciah nawnlo, lah kithuza nawnlo, a nu teek, apa teek pen amau bek inn ah kinusia in lungleng mahmah, khuangai mahmah in om kici hi. Pawlkhat bang in sum nangawn khak nawnlo in om kici hi. Sum leh pai ah i hih zawh kei leh zong thu leh la bel kiza hamtang hoih hi.\n4. Mihing om leh sum om:\nSum leh pai sangin mihing mah thupizaw hi cih mangngilh kei ni. Na sum leh paite mite tawh kizopna, mite tawh kikholhna, mihing lungnopna dingin a kizat kei leh a manphatna tawm mahmah hi. Nang deih khat peuh leina bek tawh a bei den leh a value niam mahmah hi. Mite lungdamna dingin a kizat leh manpha a, mite dahna dingin a kizat leh man neilo hi. Tua cih ciang sum tampi na neih a motor car na lei ziaua nang bek a suk a to ah na taitai zongin a nuamsa, a lungdam nang bek na hih manin a kamsia na hi hi. Na innkuanpih, na lawm na gual, na meltheih mipihte in hong noptuampihlo hi. Sum tampi nei in puan thak vive lei in na it na ngaih khat adingin bangmah leisak ngeilo, na sum muh teng nang bek in zangkhin cih bang ahih den leh a meetna tawm mahmah hi. Kua mah in hong eng khollo ding hi. Angsung theihna sangin mite tawh kipawlkhawma nuntakna manpha zaw a, namtui zaw in thupha saan huaizaw hi. Sum pen thupi lua lo a, mihing thupi masa zaw hi.\n5. Van leh lei a bawlpa mah mangngilh ngei kei ni:\nBangbang i gen zongin ei pen a mawk pian ihi kei a, van leh lei a bawlpa in a bawl khempeuh lak pan a pil pen in hong bawl ahi hi. A bawlsa na dang khempeuh zong akem ding eite ihi a, i kep siam ding zong hong deih in pilna hong guan lai hi. I kep siam leh siamloh thaman hong kipia lai ding ahi hi. Tua ahih manin ei hong piangsakpa phawk in Ama deihna bangin gamta in, Ama hong sawlna bangin mite tungah itna lakkhia in, Ama bawlsa nate siamtak, manphatak, hoihtak in zangin zeek ni. Amah zong mangngilh kei ni. “Eite hong bawlpa Amah hi a, Ama gan khahna huangsungah a tuute i hi hi.”\nTopa deihna bangin gamta in Amah mangngilh ngei kei ni. Topa in tukum Kumthak nang leh na innkuanpihte adingin ‘kumpha’ hong suaksakta hen.\nItem Reviewed: Kumthak ah Vaithak. Agelh ~ Hau Za Cin Description: Rating: 5 Reviewed By: Cinpu Zomi


url: =Amos 6 | Siantongluan.net\nAmos 6 |\nIsrael minamte in muanin a hong neih, i minam lakah ulian ahi, Zion-ah nuamtakin a om hithiat, Samaria-ah lungmuang takin a om note-a dingin zumhuai mahmah hi.\nKalneh khua-ah pai un la limtakin va en un. Tua ciangin Hamath khuapi lian-ah va paisuak un la, Filistia-te khuapi Gath khua dong va paisuk un. Judah leh Israel kumpi gamte sangin hoihzaw tuan a, amaute gam pen note gam sangin lianzaw tuan ahi hiam?\nNote tungah siatna hong tun ni ding, a kipelh theihna ding na hanciam uh a, ahi zongin tua bang na hihnate un, siatna khangsak semsem zawsop hi.\nSaiha kibawl lupna tungah a lum hithiat, tutphah nip tungah a kizia hiathiat, tuuno sa leh bawngno sa, duhduhin a ne note in gimna na thuak ding uh hi.\nDavid bangin la phuah nuam na sa uh a, lasaknate na tum nuam uh hi.\nLeenggahzu hai lianpipi-in na dawn uh a, sathau hoihpente tawh na kizut uh hi. Ahi zongin Josef minamte siatna hangin themkhat zong na dah het kei uh hi.\nTua ahih ciangin note pen salin a pai masa pente na hi ding uh a, na nopsakna teng uh a beita ding ahi hi.\nTopa Pasian thupi takin kiciam khin a, Topa, Vanglian Pasian in hih bangin ci hi: Israel-te kiphatsakna ka hua a, a munmuanhuaite uh ka mu nuam kei hi. Tua ahih manin a khuapi leh a sunga a omteng, galte khutsungah ka pia ding hi.\nInn khat sungah mi sawm bek nangawn a suakta a om laina a om leh, tuate khempeuh zong a si khin veve ding hi.\nMi khatpeuh a sihna inn panin a vui dingin a si puakhia-in, a behte khatpeuh hong pai ciangin, innsung tawngah a bu mi khatpeuh kiangah, "Hih lai-ah a si dang a om hiam?" ci-in a dot ciangin, "Omlo hi; pau kei in. Topa min na lawhkhak ding kidawm in," ci-in kidawngkik ding hi.\nTopa in thu a piak ciangin inn liante kisatzanin inn neute kisatnen ding hi.\nSakolte, suangkeen tungah tai thei ngei a, bawngtalte tawh tuipi tung kikho thei ahi hiam? Tua hinapi-in note in thutang, gu na suaksak uh a, thuman, a khial na suaksak uh hi.\nLodebar khua bang lel na lakzawhna uhah na lungdam uh a, "Eima thahatna tawh Karnaim khua i lazo hi," na ci uh hi.\nTopa, Vanglian Pasian in hih bangin ci hi: No Israel mite a do dingin minam khat ka khangsak ding a, leilu lamah, Hamath khua lutna ciangka panin, leitaw lamah Arabah lui kikal dong, note hong nuaigawp ding uh hi, a ci hi.\nTedim Lai Siangtho / Laibu: Amos 6


url: =Amasa in Zolai ah awsuah tawh kigelh ahih loh ziakin, laimal telhak pawlkhat aom khak leh laigual tungtawn in nong khiatsak dinguh zaktakna lianpi tawh hongthum masa ing. Laigelh mi khat kahih manin, asimte adingin Topa Zeisu' dawnkhak tuikha dawn nabat dinguh kapatau mahmah hi.\n1) Aki lekkim2) Aki leekkim 3) Akileekkim4) A kileek kim5) A kilek kim Hih atunga tengbang pen laigual omlo in, kammal khat bek in khia hilehang, khiat hak simsim hi. Bang pau, banglai ahi zongin, laigual tungtawn in akitel laimal om a, malkhat lian a kitel sinsen laimal zong na om veve ahih manin, laigual ensuk in ih khiatsuk ding uh zahtakna lianpi tawh hongthum masa nuam ing.\nKei' mimal muhna ah awsuah tawh kineh theizah tawpin gelh huai kasa ngei hi. Tua dan gelhzia pen anuai ah tawmkhat ciamvat lehang,\n1) Zoomi2) Zoogam 3) gaam (liautuak)4) Cing (Tui cing, kicing) 5) Ciing (Ta ciing, Lo ah khaituh)6) Cingg (Lo cingg khat) 7) leek (khuaval, leekkim)\nHih atunga laimal pawlkhat ih et ciangin, Zolai bek hilo, leitungah lai khempeuh ah awsuah tawh kigelh kimkhin thei hetlo mawk ahih manin, mipil tingteng ten Liguistics ci-in, laimal le awsuah khenna bekbek tawh kisai University thupite ah major khat in nei ngiat uh a, ei Zomi sungah anuai abangin ki om hi. Adangzong omlai hi.\n1) Rev. Khoi Lam Thang, M.A (Linguistics) 2) Sia Dal Sian Pau, Ph.D (Linguistics) Candidate\nYangon University ah English major ngiat tawh sangkah te inzong, Linguistics tawh kisai pen subject khat in sinkha uh hi, cih Tg. Zam Sian Sum, B.A., Dep.Ed., M.A (English) inzong hong gencian hi. Adang University pan English major tawh sang zo tenzong Linguistics tawh kisai basically inbel sin veve dingin um ing.\nBangbang ahi zongin, laimal zatzia tawh kisai pen double/single vowel lianah laigual ensuk lehang adeihna kitel pah ahih manin, hih tawh kisai in Linguistics lamah mipil ten double vowel tamzat loh ding lim gen uh ahih manin, single vowel vive zatna lamah hong hanciam hizaw ing.\nAki Lekkim Ngaihsutna pan Aki banglo Ngaihsutnate Pomsiamna:\nMipil tampi in agentheih zelzel uh kammal khat om a, hoih kasak mahmah thunih pen anuai a bang ahihi.\n1) Unity is not uniformity (Kimpum khatna cih pen kibatna hilo)\n2) Diversity in unity (Kipum khatna sungah kibat lohna teng kizepna)\nTua hi-in leitungah mipil pen ci-a kigente inzong, ahun le amun zui-in ngaihsut khialhna mun nei veve thei uh a, mipil lua a minthang khollo te peuh in ngaihsutna hoih mahmah nei theizaw thei uhhi. Atawntung bel hisamlo in, khat veivei cihna hi. Atamzaw inbel mipil a kigente mah in thu khinkhai thei zaw hamtang uhhi.\nLeitung ah mihingte khat le khat kitel khialhna, gal le sa a kineihna, kimuh dahna le huatna hong piangsak thu pen aki banglo ngaihsutnate pomsiamna aom loh man ahihi. Tua ahih manin, aki banglo ngaihsutnate' sungah thang bangin ki-awk cip hi. Tua ziakin, suahtakna dik mihing ten kinei zolo hilel hi.\nGam le lei, minam, biakna vai leh mimal vai mahmah ah khat le khat ngaihsutna leh muhna, thuakna leh phut khakna, panmun le dinmun cihte kibanglo ahih manin, kitel khialhna hong piang hi. Tua kitel khialhna pan ih suahtak theihna dingin, aki banglo ngaihsutnate khat le khat kipomsiam ding kisam kasa hi.\nHih kipom siamna hong pianzawh nadingin aki lekkim ngaihsutna mah neih masak hongkul dinghi. Aki lekkim ngaihsutna nei nailo in, aki banglo ngaihsutnate kipom siam theilo a, kei pawl, kei dan, kei bang, kei beh, kei khua, kei minam, kei, kei, kei, kei, kei cih bekbek tawh ngalulok bangin awlmawh kineilo hi.\nLeitungbup ah minam tul tampi om a, tua sungah Zomi kici zong minam khat in ih kihel hi. Zomi in Zo Ngeina nei a, Zolai, Zopau kinei hi. Zolai, Zopau tawh Zomite in ankuang umkhop zawhna dinmun kitung zo nailo ahih manin, Burmese, Hindi, Chinese, English cihte theih hongkul hi. Malaysia bangah Malay pau kisam zawlai hi.\nAdiak in, Myanmar ah pilna tawh ankuang umte adingin, Burmese kiciantak siamkul a, USA, UK, Germany, Italy, Australia, Japan, Singapore le gam thupi tuamtuam ah pilna tawh ankuang umte adingin, English siamloh hong phamawh hi. Hih munah "kei pau" cih bek tawh hong pianglo hi.\nTua banah Zomi sung bekbek iki et ciangin, awsuah tuamtuam tawh ki deidanna pen kipom siamlohna hi a, eima' awsuah tek tawh amun le ahun zui-a izat ipau zong khialhna omlo hi. Tua sungah aneituam aom hetlo Tedim kam le Tedim lai pen adiak in kawlgam sunga om Zomite in kizang phadiak hi.\nSihzang le Zo inzong amau awsuah ngiat tawh Lai Siangtho tei uh a, amau lungkimna leh amau lungnopna ahih manin, Tedim kampau Zomi atamzaw ten Zomi sung panin puapaih pah ding hilo hi. Amau le amau zong Zomi mah nakici veve uhhi. Hibanga awsuah ultunsak luatna zong ahang tampi om dinghi.\nSia Dal Sian Pau in Tedim Khuapi ah kibawl GZA khawmpi ah agenna khat hoih kasa mahmah hi. Tua pen, "hunkhat lai in, India gamah Zomite awsuah zui-in, minam naki khen uhhi. Khangthak sungah kipum khatna le thumuhna tangzai semsem in, kigawm khawm theita ung. Lai lamah zong tuzawh kum 30 ciang bangin kigawm kik zo dingin gelna nei ung," ci hi.\nAki banglo ngaihsutnate pomsiamna in kipum khatna hong piansak nadingin, aki lekkim ngaihsutna neih kul a, aki lekkim ngaihsutna in kitel siamna hong guan hi. Kitel siamna in muh dahna thang pan suahtakna hong pia a, suahtakna man taktak icih sungah itna adim in om hi. Tua itna in deihsakna, nek ngaihna, huhnopna, panpih nopna, hotkhiat nopnate hong guan hi.\nI Zogam ah Christian biakna hongtun ma in, Lawki ci-in dawi biakna tawh kikhuasa a, ipomzia ahih manin, ki um mahmah tek a, dawithoih siampute' cihcih in kita hi. Myanmar ah Budish upna atamzaw in kizui hinapi, Zogam le Zomite hong ukcip nuam pen Kawlte ahih manin, Kawlte' nungzuih ding pen alotheilo munte lobuangah kizui nuamlo ahih manin, Zomite Budish ah kilut vetlo hi.\nThukhualna leh deihsakna lianpi tawh amau upbang umkhawm, nekhawm, dawnkhawm, nuamsakhawm, genthei khawm dingin veina tak tawh USA gam panin, Mikang Missionary te hongpai uh a, I gam sungah amau metna ding om hetlo in, hun le vai, sum le pai, tha le ngal suplawh bailawh sihlawh dingin Zomite' lakah hong gamtang uh ahih manin, Zomite in kimuang mahmah a, kizui hi.\nHih pen ei mimal pomzia khat hipah hi. Tua sungah Baptist makaite' kipiak khiatna ahatna munah Baptist pawlpi mi khang hi. RC makaite' kipiak khiatna ahatna munah RC pawlpi hongkhang hi. AG makaite' kipiak khiatna ahatna munah AG pawlpi hongkhang hi. SDA makaite' kipiak khiat zawhna le thahatna munah SDA pawlpi khanghi. UPC makaite' kipiak khiatzawhna le athahatna munah UPC pawlpi hongkhang hi.\nA taktak in, Budish ten Zomi le Zogam hong ukcip selo in, ei le ei ki ukna tawh khut kilen in, itna vilvel tawh biakna thu hongsung uh hileh Zogambup Budish ih suah khit namel kitheilo hi. Tua mah bangin, tulaitak ih Zomi le Zogam sungah Pu Pau Cin Hau mangmuhna tungtawn a upna kiplet Laipian le Siangsawn zong tampi mah ki om hi. Hih upna le biakna ih cihte pen muhna le zakna tungtawn a kizui ahih manin, khat le khat kipom siamtekna tawh Zomite gualzawhna lamah galkah tading hihang.\nGam vai pen Leitungbup in alotheilo a kibuaipih thu khat hong hizel hi. Gam khat le gam khat pen amau muntek ah buaikhop tek uhhi. Gam pawlkhat te ah minam vai in buai a, gam pawlkhatte ah biakna vai in buai uhhi. Zomi tampite' tenna Myanmar ih et ciangin, ih buaina pi penin anuai abang ahihi.\n1) I gam ah nekkhop ding kumpi in vaihawm theilo,\n2) A vaihawm theilo kumpi in ukna lencip nuam,\n3) Minamte in amau mun le mualtek uk nuam.\nKumpite pen a gensia nuam masa hetlo pawl a kihel khat kahihi. Tua banah Lai Siangtho mahmah inzong "hong uk kumpite' thu namang un!" ci hi. Tua ahih manin kumpite pen gensia nuamlo le alangpan nuamlo hi ing. Ahi zongin, gensiatna cih ciangin, ahoih pipi asia a gen cihna hi a, Myanmar kumpi pen phat nading tampi omlo citciat ahih manin, a gensia ihi keizaw a, ahibang agen ihihi.\nHunkhat lai-in, Leitungbup gam tuamtuamte thauvui thautang tawh kikap kido in, azozo in ukna nei a, tua hunlai in, Japan, Germany, British, France, Rusia leh gam thupi thahat ten gam neuneute simin azawh uh ciangin ukcip uhhi. Tua hun mapek tangtawng thu ensuk suk lehang, Israel le Egypt khawngte zong nakpitak in nabuai toto uh a, gam vai pen leitungbup gam khempeuh in kibuaipih tek hi.\nJapante honglut in, Japante in Myanmar hong uk laitak un, kithuak lah mahmah a, ei thabek tawh pianglo ding ahih ciangin, British Empire tawh mapang khawmin nilkhia ding ci-in, tua hunlai a gamngak makaipi Boyoke Aungsan in Mikang kumpite tungah huh ngetna hongnei hi. Tua dungzui in, British te in Janpante hongdo toto in hongzo uhhi.\nBritish ten hongzawh tak uh ciangin, Myanmar gambup ukna honglen uh a, ei le ei ih mun ih mual tek ki-ukna tawh gam sung hong len uhhi. Leitung khuahun hong kikhel toto in, "thauvui thautang tawh mihingte' kidona pen mihing vai hetlo ahihna thu hong mukhia uh a, "Leitungbup mi khempeuh sihna lamah kimakaih lo in, nuntakna lampi ah ki makaih ding," ci-in, UNO (United Nations Organization) hong kiphuankhia hi.\nLeitungah gam khat peuhpeuh gamkhat a adin theih nadingin, milip leh minam vai tuamtuam kisam ahih manin, Myanmar ah minam anuai ateng gamkhat a dinkhop theih dingin, gelna hong nei uh a, Mikang kumpi tungah suahtakna hong ngen uhhi. Tua banga gamkhat dinkhop nadingin, anuai atengin akibangin Myanmar ah ukna neikhawm, nekhawm, dawnkhawm, hawmkhawm, gelkhawm dingin, thuciamna "Panglong Agreement" hongnei uhhi.\n1) Kachin2) Kayar 3) Kayin4) Chin (Zomi)5) Mon 6) Burmese (Kawlte)7) Arakhine 8) Shan\nHih atunga thuciamna hoih mahmah atangtun dektak hunlaitak in, vaihawm makai tengin thahna hongtuak uh a, tuate' sung panin, Dr. Vum Khua Hau bekbek suakta hi.\nZCD (Zomi Congress for Democracy)\nHunkhat lai-in, ZNC (Zomi National Congress) tawh mainawt ahi, Zomi Party pen hun hong kikhel toh ciangin, National hong sansak lo miau uh a, Zomi naleng omlo hong cihsan lai uhhi.\nTua ciangin, ih gamsungah mipil taktak ahihna hong kilangkhia Prof. C. Thang Za Tuan, Ph.D (Deputy Director General, Ministry of Education, Union of Myanmar) tungah ZCD tanute in huhna hong ngen uh a, aman zong Zomi ihihna kiciantak in kumpipa U Thein Sien tungah akisam bangin lai hongkhiat ciangin, U Tein Sein zong hong kisuang kik peuhmah bilbel in ZCD makaipi Pu Cin Sian Thang tungah Zomi omlo kongcih khak mawk uh khial ung, hong maisak un, ci-in na thumkik hi.\nKacih nopna ah,\n1) Panglong Agreement nelhsiah in Kawlte in hong ukcipna pen ZCD in pilna tawh law om bangin, Party lampi tawnin kalsuan in mainawt uh ahih manin, Party tawh mapanna zong Zomibup in ihuh zo keizongin pomsiam tek ni.\n2) Zomi omlo hong cihsan lai un, Myanmar ah kumpi sung nasepna ah zalian, mipil Dr. C. Thang Za Tuan pen minam adingin alotheilo munah nakpitak in hong gamtang veve ahihna hih munah kimu thei hi. Tua ahih manin, kitel khialhna thang panin Zomite suahtak hunta hi.\nGZA (Global Zomi Alliance)\nI minam hongzun dingin kipawlna kician ahihna Census ah nasiatak in kimu thei hi. GZA Central makaipi Rev. S. Pau Khan En, Thuzekpi Rev. Do Suan Mung, Thuzekpi huh Rev. Go Cin Zam, Member Rev. Gin Khan Khual te Census ah nakpitak in minam ading alotheilo munte ah hongdiang khia uhhi.\nLZI (Leitungbup Zomi Innkuan)\nI minam adingin, vaihawmna khempeuh ah sumtha tawh mapang, khua-ul kai lianga minam itna tawh gamtang LZI makaite zong nak thupi lua hi. Asawtlo in Tedim khuapi ah Radio Station zong LZI in honglam dinghi.\nWZC (World Zomi Congress)\nZomite mailam ding akhualna tawh mat le hen thuak in minam ading akipumpiak Pu Cin Sian Thang omna ding Yangon khuapi sungah kumkhat sungbang hong sapsak ngei pen WZC te hi.\nZogam sunga neihsa lianpente sungah kihel Gullu mual hongtawh mangsak sawm lai un, Leitungbup in akihtak mahmahna mun, Washangtan DC ah lungphona anei ziahziah pen WZC te mah hi.\nSanggam Kachin minamte haksat luat laitak in Zomibup aidinga diangkhia a US$ 13,000 valbang panpihna apia WZC te mah hi. ZRO/ZRA (Zomi Reunification Organization)\nIndia gamah Zomi sung buaina lianpi hong phelh, minam hongzun, minam hong kipum khatsak pen ZRO mah hi. Banghang in thupi lo ding ahi hiam?\nAmun mun, aphual phual ah kipawlna khempeuh amau munzui in, akisam vive hi a, khat le khat kalsuanzia le ngaihsutzia ciat ih kitel siamna tawh kipomsiam ding kisam mahmah hi. Tua hileh minam sungah kipawlna, biakna le vai tuamtuam ah kipum khatna tawh mai ih nawtto zo hanhan dinghi. Tua banah hih atunga kipawlna teng pen kipawlna lian mahmah teng hong pulak kahi a, tualo Zomi sungah kipawlna khempeuh zong amau mun leh amau sanciat ah akisam le thupi vive ahihi. Khat le khat kipomsiamna tawh mainawt, mainawt, mainawt Zomite tungah daupaina leh gualzawhna hongtung kim ciat tahen!\nDal Sian HungKuala Lumpur, Malaysia.


url: =Pr. KKKhual in thuakhak asatna pulak ~ MUC\nPr. KKKhual in thuakhak asatna pulak\nAdmin 9:49:00 AM Articles, ZOMI SDA NEWS\nKawlgam pan ko (8) bang Bangkok ah March kha (13-19) sung stewardship convention ka va kah uh a, (19) ni Yangon ka tung kik uhhi.\nKa tun ma un Union ulian te’n, nong tun uh ciang kaal nih sung zum hongkahkei un ci in lai hong khak hi. Kei zong tua nipan kipan tu ni dong mah zum kah lo, koi mah pai lo in inn ah ka om hi.\nCimlua, sun khua lum lua, pangka nuai ah tutphah zal tawh tu in ka ih mut leh ka khanlawh ciang bukkhuh, ka gawl hong na in zan ciang ka ci hongsa hi. Ka cisa (100) hongpha a hih man in galkap zato nasem male nurse khat kiangah huhna kangen a, zatang hongpia a hih man in a nuam tuam pah hi.\nA zing nitak ciang, Union President pa’n phone hongsam a bang ci nadam hiam hong ci in hoih veng e sia ka cih leh, aw tua a hih leh hoih ei ci hi na pi’n a dendeuh ciang phone hongsam leuleu in, ka kikup uh leh (Kua teng tawh kikum hiam thei lo) zato ah na si kisit sak limlim le teh hoih in teh hong ci a hih man in, kei zong a zingciang ka veng zato ah pai in kakilak hi.\nCisa hongteh hang cisa om lo a hih man in, na ci asat khak zenzen leh naneek ding ci in para tang guk tawh hong ciah sak hi. Ka zum vua ka ulian te un na sisit in hong ci a corona virus om maw omlo theinuam ka cih leh sisit na zum ah va dawp ve vua hong ci in, Sia aw letmat hongat sak ve kacih leh, virus sign om tatak te bek kisit hi hongci in letmat hongat sak lo hi.\nKa nupa un FDA zum (Ka inn mai vua sisit na zum) ah vapai in sisit nuam ung ka cih uh leh hong kigualsak in, ka lut tum ciang nang bang sit nuam, na letmat koiah hong ci a, ke’n letmat neilo ka cih leh laidal khat hongpia in, hiah na sitnot thu at oo hong ci hi. Kei zong corona virus om maw om lo kasit nuam ka cih leh kalai dal siamah khat in la in a khan sung a siavuan khat valak hi.\nTua siavuan pa hongpusuak in nang aa ding kisam lo hi. Na pumpi tung ah corona virus sign omlo hi. Zato pan siavuan te’n hongsawl te bek kisit hi hong ci a, lungkim tak in ka ciah hi.\nUnion President pa’ kiang ah report kapiak kik a leh naveng te’ kiangah gen oo hong ci mai. Ke’n lah kua te’ tung gen ding thei lo. Ka veng kapam leh kalawm kagual, ka nasep pih Pastor tampi tak ka kimkapam ah om in, corona virus nei hi ci in muntuam tuam ah thu na puak ngeingai uh hi. Tua zong leitung mi ihhih man in a hi mah ci ni.\nHi bang natna gilo a nei a hong kimu hi na pi tuni ciangdong Pastor khat beek hongpai a thu hongnget sak om nai lo hi. Tua zong natna kalawhkhak ding laulua uh hi cimai ni.\nTu hun ciang in thu kingetsak nuam mahmah peuhleng US pan Kawlgam cina te zong thu kingetsak thei hi. AUS pan Kawlgam a cina te zong thu kingetsak thei hi. A phone uhtawh thu hongngetsak dinguh sang in online ah post nuam zaw uh hi in teh.\nPastor Khual in coronavirus ngah ta hi ci in ka veng lapaam in online ah kawllai tawh post hi cih thu ka zak ciang in,Kadam ding sang in ka mindai ding hong kideih zaw cih ka mu khia hi.\nTopa’ kei hong it taktak kapawlpi sung kanasep pih te’ lak ah khat zong a om loh hang, nang hongit lai na hih man in ka lung dam. Na min than na hong hisak lai ta in.


url: =Istanbul Airport ah vanleng kia in tumnih kisuahliang, asi omlo in lamdang kisa :: ZOMI DAILY\nposted on 22 September 2017 at 11:30 pm Lomkholna: News, Sawltak, World\nTurkey gam, Istanbul khuasung aom vanlengtual agolpen “biggest airport” ah zanni Thursday ni in vanlengkhat tuahsia in kiasuk a, meikuanggawp ahih manin, tua Airport pen ki khakcipsak cih AP pan kiza hi. Vanleng kiapen naksiatngawh mahmah a, tumnih bang kisuahliang himahleh atungah atuangte asi omlo bilbel ahih manin lamdang kisa mahmah cihi.\nTua atuahsia vanleng pen mihau sumhau te Luxury Private vanleng khat hi a, Istanbul khuasung aom Ataturk Airport panin Cyprus zuanin alenlaitak, vandawn pan akiasuk cihi.\nVanleng pen leilak atuksuk ciangin zangawp in, meikuangpah ziahziah hi. Firefighter te’nzong amanlang in delhpah ziahziah uh a, meiphelh kipanpah ngeingai uhhi.\nVanleng pen vandawn panin akiatsuk ciangin Emergency Landing tusukding in kithawi a, tualaitak in apei puakkham in, meikuang akipan hiding kici hi.\nVanleng pen naksiat mahmah a, tumnih bang kisuahliang hi. Hih vanleng sungah vanlenghawl Pilot mi 2, Cabin Crew mi 1, Passenger mi 1 tuatengbek atuang uh hi a, vanleng naksiat mahmah himahleh hih akiat laitak in asi kuamah omlo ahih manin, lamdang kisa mahmah hi.\nVideo: Istanbul’s main Ataturk airport closed to traffic after private plane crashes into runway\nVanlengtual ah akiatsuk ciangin tawmvei meikuanggawp in, ahi zongin ki phelhkik theipah hi. Hih vanleng tuahsiatna hangin adang vanleng akigawm in 132 bang ziakailawh cihi. Ahi zongin vanleng pen aki Cancel liang omlo in, avekin ki lengsakkik theihi ci’n Turkish Airlines Chief Executive Bilal Eksi in genkhia hi.\nRelated: Turkey, Istanbul ah Bomb nihvei puakkham, mi 29 sikhin, 166 liam\nNungkum in hih Ataturk Airport vanlengtual sungah thau leh bomb tawh migilo te buaisakna hangin mi 40 takin sihlawh uh a, adangzong mi 250 bangin liamlawh ngei uhhi. Turkey gamsung pen Syria gamtawh akizomlian hi a, migilo IS te phualpikhat cihtheih ahih manin agamsung ah buaina tammahmah hi. Sawltak #zomidaily\nPrevious: Subang Jaya vengsung Gas puakkham pen Oldtown Company te neihsa ci\nNext: Malaysia ah Security asepkawm migilo tetawh akizom Philippines 7 kiman


url: =Ih sumzondan a maan mahhiam? ~ Deih Tung :: ZOMI DAILY\nposted on 17 July 2015 at 12:21 pm Lomkholna: Article, Deihtung\nSumzon dan namtam pi omding a,a hizong in thuman lo tawh sum zong kha het kei ni. Ih nasep na, ih sum ngah na in a thuman lo tawh sum ngah na ahi lo dingin akua matek kong deih bawl hi. Mi khem peuh in sum ki zong thei a, a hi zong in sum ki zangh thei kimlo hi. Ih sum ngah na a maan leh a maan lo ei leh ei ih ki thei lua hi.\nKa lawm te khat bang pen ka ki muh cil limlim un sum a neih meel pian khat in ka mu hi. Motor cycle tawh a ut ut na ah vak a, nasep nei lo in a ut hun hun in lum in, a ut hun hun in vak khia hi. A om dan ka theih teh ka engmah mah a,ham pha ka sa hi. Mikhut nuai ah lah om lo insum koi ci ngah hi mawk ding a hiam ci in ka thei nuam mah mah hi. Hih ka lawm pa pen zu a dawn thei a duh khem peuh tawh ki thei a, zu zuak in a vakvak khat na hi mawk hi.\nNi khat in summet Rm 100 tung siah ngah den a hih man in sum nop zat a, sum zat ding pa tau lo hi. Kei kiang bang ah sum na kisap a, haksat na na neih leh hong thei sak in hong huh ding hi ing ci in hong gen gun thei lai hi. A mah zong sum zon siam a, a zi zong sumzon siam zaw lai hi. A inn vuah meh theih neng neng, sakan keu tuam tuam bawl uh a, zudawn thei te in lim sa in lei den uh a hih manin sum nak ngah mah mah uhhi. A sum zat dan uh pen ka engmah mah a, a mau dan in sum zong ding ka hiam ci in ka ngaih sun kha zelzel thei hi.\nA hi zong in hih ka lawmpa pen a om na a inn veng te in zukham tam thei lua hi cih na tawh palik te kiang ah ko uh a hih man in palik te in hih ka lawmpa te nupa a man ding in nikhat a inn vuah pai uh hi. Ka lawm pa te nupa pen a inn vuah na om lo uh a, palik te in man zo lo uh hi. Palik te in a inntek pa uh tawh ka lawmpa te inn sung lut uh a, ka lawm pa te zu a zuak te uh a et uh leh kumpi phal na a ngah lo zu vive na zuak a hih manin a innteek pa uh sum tul 5(Rm 5000) liau sak uh hi.\nA inntek pa in hih ka lawm pa te nupa hang in sum tul 5 a liau lam a ki theih teh a heh suak mahmah a, ka lawm pa te nupa hawl khia hi. Tua dan in a hawl khiat khit teh ka lawm pa te nupa zong a van uh lah tam, inn khaan dang lah mu lo uh ahih man in buai mah mah uhhi. Nidang in a nasep dan uh ka eng mahmah pen tua dan in haksat na hong tuah tak uhteh ka engna teng hong bei hi.Ka cih nop na ah hih ka lawm pa te a gensia nuam ka hi kei a, sum zon na, nuntak zonna pen thu maan thutak tawh ih zon ding ka mipih te kong deih hi.\nAdang ka lawm khat leu leu zong pen ka muh cil a ki pat a omdan nop tuak ka sak mah mah khat a hihi. Puan hoih no no silh zo a, a hoih thei pen inki zem zo a hih manin mihau mah mah khat tawh ki banghi. Ansai khawng ah an ka nek khop uh ciang in anhong taih zelzel a, sumzong hau in ki hau sak pian veve sim hi. Khat vei vei ciangin sum tul 10 kim kim bang a ip sung khawng ah pua thei a, lam dang kasa hi. Hih ka lawm pa nasep danzong ka engmah mah a, a ma nung zui leng cih dong ka ngaih sun kha ngei hi.\nKa lawm pa in bangsem hiam cih ka kan kan teh ka lawm pa in Game aki mawl den khat na hi a, sum a ngah vanglak teh tam pi pi a ngah a hih lam ka thei hi. A ngah hun zong tamvei zaw a hih manin anuam sa a hihi. A hi zong in nisim in Game ki mawl a, sum hau nuam sem sem in huai ham to sem sem a,a tawp na ah a neih sateng hong sum siang hi.\nTua dan in hong sup siang teh ka engna teng hong bei a, game ki mawlmawlte a hoih lo a hih lam ka thei khia hi. Leiba tam pi tak zong nei lai a hih man in a sanggam uleh nau teng in a leiba loh sak uh hi. Lohsak kei mawk le uh a leibat na te un Palik te mansak ding uh a hih manin a leiba teng a lohsak uh ahihi.\nIh sum zon dan a maan mah hiam? Ih nasep pen a thu maan mah ahi hiam? Thu maan thu tak tawh sum a zong ih hi hiam? Hih lai nasim lai tak in na na sep na, na nuntak zon na pen a maan sum zon na mah a hi hiam cih nang leh nang na ki thei ding hi. Azenzen in ih sumzon danin a maan lo, Leitung thu tawh a ki tuak lo na ih sem phialzong in Pasian deih sum zon dan leh nuntak zon na a hih ding ka deih hi. Deih Tung\nPrevious: Gamdang tung Zomite – 1 ~ Dr. Ngul Khan Pau\nNext: Gamvangla Aom Ka Ngaih


url: =Malaysia ah UN Card design athak ki zangtading ~ ZD :: ZOMI DAILY\nposted on 21 June 2016 at 9:47 pm Lomkholna: Malaysia, News, Refugee, Sawltak, Zomi\nMalaysia gamsung aom gambeel Refugee te ii tawiding UNHCR Card design athak tawh kibawlding a, aluiteng damdamin ki laihto taktak tading cih the Star News inzong pulak tahi. Hih UNHCR (United Nations High Commissioner for Refugees) Card athak pen Smartphone tawhzong velcianna, etcianna Verify kibawltheiding a, a Card anei taktak ahihleh ahihloh sittelna baihmahmah tading cihi.\nHih UNHCR Card athakpen Security Feature tampi tawh behlap in abawl uh hi a, 3D Holograms leh Bar Code namnih kihelsak uhhi.\nAndroid ahih keileh iPhone khatpeuhpeuh panin Secure Quick Response (SQR) tawh a Card tung aom Bar Code te Scan ziauleng Card tawipa ii Biodata teng hongsuakpahding in abawl uh ahihi.\nHih Card thak pen tuni Tuesday ni in Malaysia Bukit Petaling aom UNHCR zumpi ah honpawi neitaktakta uhhi. Hih UNHCR Card athak pen Register a ngahthak te ahi zongin, Card tettan abeiciang a Renew te ahi zongin damdam in laihto saksak tading uhhi.\nHih Card thak Design pen Malaysia kumpi thunei te leh Goverment Agencies tuamtuam, Media tuamtuam te tungah lahkhiatna ki neikhinta hi. Card tettan pen abeisa hun mahbang in kum 1 pan kum 3 kikal hiding cihzong kiza hi.\nAbeisa hunsung ah UN Card pen atuh bawltawm baihlua mahmah ahih manin, atuh tamlua in buaina tampitak piangsak khinhi. Tuahang in Malaysia UNHCR leh kumpi thunei te kikumkhawm in UNHCR Card design athak hongbawlkhia uh ahihi.\nTheihding: Hih UNHCR Card athakpen Malayia gammi hihna ID Card cihbang hilo a, nasep theihna phalna zong aki ngah hituan nailo hi. ZD Sawltak #zomidaily\nPrevious: Ki pumkhatna tawh mainawt ni ~ David Tuang\nNext: Kawlgam Zomite le Sim lam Zogam ~ Nang Muan Sang Lethil